Jaien balorazio "oso ona" egin dute Udalak, Jai Batzordeak eta Xaxauk

2023ko Pentekosteen balorazio "oso ona" egin du jarduneko alkate Gorka Artolak: "Jendea gogotsu ikusi dugu gozatzen. Eta hori oso polita izan da". Xaxau ere oso pozik dago aurtengo jaiekin: "Oso-oso ondo joan dira jaiak. Jende pila bat ibili da Bideberriko txosnagunean". Bestalde, mugimendu feministak ez du indarkeria matxistaren aurkako protokolorik aktibatu behar izan.

Gorka Artola jarduneko alkateak honako hau adierazi du: "Aisiarako eta gozamenerako tartea eskaintzearekin batera, kulturaren aldeko apustua egin dugu. Aurretik esan izan dut Bergara herri bizia izan dadin nahi dugula, parte-hartzailea eta aberatsa. Eta kulturak herri bat aberats egiten du. Pentekosteak ere horretarako bide izan dira, eta jendea gogotsu ikusi dugu gozatzen. Eta hori oso polita izan da”.

Bestalde, zaintza lanetan aritzen diren emakumeak omendu ditu Jai Batzordeak aurten. "Oso ekimen polita izan zen jaien hasierakoa. Zaintzaren gaia jaien erdigunera ekarri nahi izan genuen, eta zaintza planean jasota dagoen helburuetako bat betetzen hasi: ikusgaitasuna eta aitortza". Giro ona nabaritu da herrian Artolaren iritziz. "Gogotsu zeuden bergararrak. Gozatu dute, baina jarrera ona izan dute oro har, baita kanpotik etorritakoek ere". Pertsona askoren lanari esker egin ahal izan dira jaiak, gazteek lan handia egin dute, eta lanean jardun duten guztiei eskerrak eman nahi dizkie jarduneko Udal Gobernuak.

Xaxau: "Jende pila bat ibili da"

Xaxau jai herrikoien konpartsako Andrea Gonzalezek balorazio oso positiboa egin zuen aurtengo jaiez: "Oso-oso ondo joan dira jaiak. Jende pila bat ibili da, oro har, Bergaran eta bereziki Bideberriko txosnagunean. Iaz Oxirondo azoka kanpoan jarri genuen txosnagunea eta orduan jende asko ibili zen baina ez zen azokan izan zelako, aurten ere Bideberrin jendetza elkartu delako. Askotan hornitu behar izan ditugu txosnak, bereziki edariei eta izotzei dagokienez. Gau baten izotz barik atera behar izan genituen trago batzuk... Bideberrira itzultzearekin oso pozik gaude". Azpimarratzeko ekitaldien artean, korto lehiaketa nabarmendu du Gonzalezek egitarau osotik: "Urtez urte gero eta jende gehiago hurbiltzen da txosnagunera laburmetrai lehiaketaz gozatzera; hori bai, aurten aurreko urteetan baino lan gutxiago aurkeztu dira".

Protokolorik ez da aktibatu

Amaitzeko, Martxanterek ez dute eraso matxisten aurkako protokoloa aktibatzeko beharrik izan.


Zortzi puntu egin du behera parte hartzeak Azpeitian

Hauteslekuak ixteko bi orduren faltan emandako datuen arabera, 8,3 puntu jaitsi da parte hartzea, 2019ko udal bozetako datuekin alderatuta. Herritarren %47,78k eman dute botoa; hau da, boza ematera deituta zeuden herritarretatik 5.442k.

18:00etan eman ditu Espainiako Barne Ministerioak udal hauteskundeetako eguneko bigarren parte hartze datuak, eta Azpeitian eguerdira bitartean baino gehiago jaitsi da zenbateko hori. Hauteslekuak ixteko bi orduren faltan emandako datuen arabera, 8,3 puntu jaitsi da parte hartzea, 2019ko udal bozetako datuekin alderatuta.

Hauteslekuak ireki dituztenetik 18:00etara, herritarren %47,78k eman dute botoa; hau da, boza ematera deituta zeuden herritarretatik 5.442k. 2019an, berriz, herritarren %56,1ek eman zuten botoa ordu horretara bitartean, hautes erroldako 6,305 lagunek.

Gipuzkoan ere behera egin du parte hartzeak. Zehazki, herritarren %48,54 joan da udal hauteskundeetan boza ematera, 2019an baino 4,8 puntu gutxiago.

20:00etan itxiko dituzte hautesmahaiak, eta orduan hasiko dute boto kontaketa. Uztarria.eus-ek emaitzen jarraipen berezia eskainiko du ordu horretatik aurrera webgunean.


Ufadak, bere horretan

Haize indartsua eta hodeiak izango ditugu gaur, baina tenperaturak nahiko epel mantenduko dira garai honetan izan ohi direnekin alderatuta.

Haizete indartsuak direla-eta atzo Euskalmetek kostaldeko lurraldeetarako ezarritako abisu horia gaurkoan ere mantendu du. Arabara ere iristen dira ufada horiek, baina, aldean, lasaiago omen datoz: gurean haizeak 20-40 km/h egin ditzake gaur. Gainerakoan, hodeiak nagusiko dira, eta euria egin dezake ere. Tenperaturak 9 eta 12 gradu artean kokatuko dira.

Biharko antzeko agertokia aurreikusi dute: zerua tarteka hodeitsu egongo da, eta lantzean behin euria bota dezake. Haizea gogotsu mantenduko da, hegoaldetik. Termometroetan ere izango da segidarik: Euskalmeten arabera 8 eta 12 gradu artean mugituko da galinstanoa Gasteizen.


COVID iraunkorra artatzeko unitate espezifiko bat nahi dute gaixoek

Hainbat arlotako espezialistekin Gipuzkoan bertan «arreta osoa» jasotzeko aukera eskatu diote Osakidetzari. COVID iraunkorrari lotutako protokolo bateraturik ez dagoela diote.

Hilabete batzuetan ia gai bakar izan ostean, bakanduz joan dira COVID-19ari buruzko albisteak. Baina burua altxatu ezinda dabiltza oraindik zenbait herritar. Gaixotu ziren, eta ez dira sendatu: COVID iraunkorra dute. Eta haien sentsazioa da hobera egin beharrean okerrera egiten ari direla. Horregatik, Gipuzkoan bertan «arreta osoa» emango dien unitate berezi bat sortzeko eskatu diote Osakidetzari, eta baita COVID iraunkorra duten gaixoentzako protokolo bateratu bat sortzeko ere.

Astelehen goizean, 11 lagun elkartu dira Tolosako Triangulo plazan. Horiez gain, Gipuzkoako beste hogeiren bat gaixo ere badaude Long COVID Euskal Herria elkartean, baina badakite askoz gehiago direla antzeko egoeran daudenak; izan ere, zenbait ikerketaren arabera, COVID-19a izan dutenen %10ek hainbat sintoma dituzte gerora ere.

Tolosakoak bertakoak, Usurbilgoak, Lasarte-Oriakoak, Olaberrikoak, Zizurkilgoak eta Gipuzkoako beste herri batzuetakoak dira. Beraz, osasun zentro ezberdinetara bideratu ohi dituzte. Azaldu dutenez, batzuei proba batzuk egiten dizkiete, beste batzuei beste batzuk, eta ezer egiten ez dietenak ere badaude. «Nahi duguna da medikuak prestatzea, eta jartzea espezialisten talde bat gutaz arduratzeko. Beste toki batzuetan ari dira horretan». Taldean mediku internistak, pneumologoak, neurologoak, psikologoak eta abar beharko liratekeela diote. «Eta ikerketa eta ikerketa».

Esan dute gaur-gaurkoz galduta ibiltzen direla, neurri batean tokatzen zaien medikuaren borondatearen edo ezagutzaren mende daudela. Eta kexu dira, osasun egoera kaskarrean egonda ere, gaixoek beraiek ibili behar izaten dutelako proba eske. «Kontsultara sartu orduko, gurekin denbora galtzen ariko balira bezala sentiarazten gaituzte».

Aipatu dute batzuek bi urtera lortu dutela internistak lehen aldiz ikustea, beste batzuek orain arte neurologoarekin egoterik ez dutela izan… «Markatzaile batzuk gorabehera handiekin ateratzen dira COVID iraunkorrarekin, baina Osakidetzak ez dizkigu proba horiek egin nahi. Geure kontu osasungintza pribatuan eginez gero, berriz, ez ditu onartzen. Eta Gizarte Segurantzari begira, Osakidetzak esaten duenak balio du».

Sinesten ez dieten medikuak

Oraingoz ez dago tratamendurik COVID iraunkorrari aurre egiteko; sintomak tratatu ohi dizkiete, botiken bidez. «Txertoa lotzeko mugitu ziren, baina zergatik halako utzikeria gurekin? Guk oso gustura uzten dugu geure burua ikertzen». Denbora joan ahala, gainera, gero eta okerrago daudela azaldu dute, eta horrek are kezka handiagoa sortzen die. «Inoiz ez dakigu egun horretan zer izango dugun: oraintxe buruko mina da, gero eztarrikoa… Areagotuz doaz sintomak».

Tolosan elkartu diren gehienek aitortua dute COVID iraunkorra dutela, eta hori zortetzat ere hartzen dute, elkartean bai baitaude diagnosi ofizialik ez dutenak ere. Horri lotuta, maiz gertatu izan zaie beste zerbait ere: medikuek esatea sintoma guztiak psikologikoak edo psikosomatikoak direla. «Esaten digute gehiegizko informazioagatik neurotiko bihurtu garela, ezintasuna lortzea dela gure helburua…». Emakumeak dira COVID iraunkorra duten gehienak, eta esan dute generoak izaten duela eragina jasotako trataeran. «Emakumea zara, sexu ahula, eta dena emozionala dela esaten dizute».

Gaixoen esanetan, «pixkanaka lanean hasteko» aholkatu ohi diete, eta nola egiten den hori galdetu dute. «Hemen gaudenetako batzuk osasun langileak gara: zer egin behar dugu, pazienteari esan ahaztu egin zaigula esan behar duguna eta itxaroteko?».

Eta ezintasunaren gaia atera dute; barruak astintzen dizkien hitza da. «Nik entzun ere ez dut egin nahi», dio batek. Ezina adierazten duelako, eta irensten ez delako erraza. Dena den, tratamendurik gabe eta dauden egoeran egonda, lagungarritzat dituzte Gizarte Segurantzaren ezintasun aitortzak. «Behintzat, gainetik kentzen duzu medikuek alta eman eta lanera joan beharko duzun kezka». Duela gutxi onartu diote lehen aldiz gipuzkoar bati ezintasun iraunkor absolutua. Baina nabarmendu dute beren borroka nagusia ez dela ezintasuna lortzea, ez direla horretarako elkartzen. «Guk sendatu egin nahi dugu, ez beste ezer».


Irati Igoa, Sanferminetako Emakumeen Pilota Jaialdian

Jaialdia gaur jokatuko da, uztailaren 14an, asteazkena, 18:00etatik aurrera, Labriten. Irati Igoak paleta goma modalitateko partidan parte hartuko du

Emakumezkoak Labritera itzuliko dira. Gaur, uztailak 14, asteazkena, Sanferminetako Emakumeen Pilota Jaialdia antolatu du Nafarroako Pilota Federazioak Iruñeko Bomboneran, zesta punta, paleta goma eta esku pilotako partida banarekin. Jaialdia 18:00etan hasiko da eta sarrera dohainik da.

Lehenik eta behin zesta puntako partida jokatuko da. Eliak eta Cosok Urdaniz eta Revilla izanen dituzte aurkari.

Irati Igoa Sesma palista etxarriarrak paleta gomako partidan parte hartuko du. Murillorekin bikotea osatuko du Igoak, Espinalen eta Ardanazen kontra aritzeko.

Esku pilotako partidak itxiko du jaialdia. Salsamendik eta Alvarezek Oskoz eta Mendiburu izanen dituzte aurkari.


Usurbilgo jaiak

9:45 Haur eta gazteei harrera, Joxe Martin Sagardia plazan.

10:00-13:00 Txikienentzat puzgarriak frontoian.

10:00-12:00 Gaztetxoentzako erronka (LH5etik DBH2ra).

10:00-12:00 Ginkana (LH1etik LH4ra).

10:30-11:30 Txutxu trena: Haur Eskola, Eguneko Zentroa eta Artzabalgo helduak.

11:30-13:30 Txutxu trena, Bordatxo aurretik.

12:00-13:30 Buruhandi eta erraldoian emanaldia.

13:30 Umeen bazkaria Artzabalen.

14:30 Gazte bazkaria txosnetan. Aurretik, “marianitada” eta jokoak.

Ondoren, bingoa.

15:00-18:00 Ur puzgarriak Kiroldegi aurrean.

15:30-17:30 Txutxu trena, Bordatxo aurretik.

18:00 Distopia Elektrotxaranga.

18:30 Txokolate jatea Artzabalen.

19:00 Herri kirolak. Herritarrez osaturiko bi talde lehian: txinga, trontza, aizkora, korrika, giza-proba, harrijasotzea.

23:00 Niko Etxart&Hapa-Hapa frontoian.

Txosnetan: Pleura, La Furia, La Fulana DJ.


Izen-emate epea zabalik dago Batten gaixotasunari ikusgarritasuna emateko Ugaoko oinezko martxan

Batten gaixotasunari “ikusgarritasuna eman eta haren ikerketarako dirua biltzeko” jaialdia antolatu du Hodeilargik, Batten eritasuna pairatzen duten Ugaoko bi umeren gurasoek sortutako elkarteak. Irailaren 17an (larunbata) egingo da ekitaldia, eta oinezko martxarekin hasiko da: ibilbidean parte hartzeko izen-emate epea irekita dago irailaren 7ra arte elkartearen webgunean.

Itzulia Ugaotik zehar egingo da. Ibilbide erraza da, eta edozein egoera fisiko duen jendearentzako prestatuta dago. Hasiera 11:00tan emango dioten arren, parte-hartzaile bakoitzak norberak bere “erritmotan eta denboran” burutu ahako duen martxa da. Horregatik, herritar guztiei eskatu diete bertaratzeko.

Izena ematen dutenek oroimenezko diseinua duen kamiseta bat jasoko dute opari. Inskripzioa 12 euroko donazio sinbolikoarekin batera egin daiteke, online, goian bildutako estekan, edo Ugaoko Patxi jatetxera edo Lurdes tabernara bertaratuta.

Martxaren ostean, 300 pertsonarentzako bazkari herrikoia ere antolatuko dute. Ticketak 15 euroko diru-laguntzaren truke lortu daitezke Ugaoko Lainoa eta Beti tabernetan, Herriko tabernan eta Zelai dastalekuan. Otordua eta gero, kontzertuak, erakustaldiak eta umeentzako ekintzak antolatuko dituzte: iraila hurbildu ahala emango dute egitarau osoaren berri.

Boluntario bila

Herriko talde eta eragile askok hartuko dute parte erakustaldiotan, baina baita antolaketan ere. Horregatik, parte hartuko duten guztiei beren “prestutasuna” eskertu nahi izan diote elkartetik, jaialdia aurrera ateratzea ezinezkoa izango litzatekeelako haien laguntzarik gabe. Antolaketan edo bestelako emanaldietan lagundu nahi duen jendea elkartearekin harremanetan jarri daiteke info@hodeilargi.org postaren bidez, sare sozialetatik mezua bidaliz, edo Patxi tabernan izena emanda.

Hodeilargi elkartea

Hodeilargi Batten eritasunaren inguruko kontzientziazioa eta ikerketarako funtsak lortu nahi dituen elkartea da. Batten gaixotasun arraro gisa dago katalogatuta, eta hamahiru aldaera ezberdin ditu; CLN6a edo “haur berantiarra” da Hodeik eta Ilargik daukaten tipoa, Joseba Bilbao umeen aitak azaldu duenez. Gaixotasun hau sufritzen dutenen zelulek ezin dituzte hondakinak kanporatu, eta pilatzen doaz zelularen heriotza eragin arte.

Martxa birtual solidarioa antolatu du CLN6 Hodeilargik Battenen Nazioarteko Egunean


Edurne Basterra eta Javier Briñas, aurrez aurre UAGAko hauteskundeetan

Martxoaren 19an egingo diren hauteskundeen ostean, Javier Torrek sindikatuaren lehendakaritza utziko du.

"Aldaketa garrantzitsu bat behar dugu, dramarik gabeko aldaketa bat. Gure ustez, UAGA izan behar da Arabako nekazaritzaren eta abeltzaintzaren sektoreko erreferentziazko ahotsa". Edurne Basterra aguraindarra buru duen hautagaitzak modu horretan aurkeztu du bere burua sindikatuaren zuzendaritzako bozketetarako. Basterrarekin batera, Jon Moraza, Nagore Ruiz de Zarate, Gorka Barredo, Jesus Bauza, Itxaso Compañon, Iker Agirre eta Asier Fernandez de Jauregi nekazariek osatzen dute zerrenda.

Egungo zuzendaritzaren ildoa, berriz, Berantevillako Javier Briñasek ordezkatuko du, orain arte UAGAko erremolatxaren sektoreko arduraduna eta gaurko zuzendaritzako kidea. Unai Campo egungo lehendakariordeak kargu horretan jarraituko luke, baita Elvira Aldai eta Txema Lopez de Abetxuko batzordekideek ere. Amaia Martinez, Adolfo Estavillo eta Jose Martinez Pascual ere daude Briñasen zerrendan.

Hauteskundeak hurrengo martxoaren 19an egingo dira, Gasteizko Europa Biltzar Jauregian, eta horretan Arabako nekazarien eta abeltzainen sindikatuak dituen 1.100 afiliatuek hurrengo lau urteetarako zuzendaritza eta lan ildoak aukeratuko dituzte. Zortzi urtez lehendakaritzan egon ostean, Javier Torrek kargua utziko du.


Mende bat komunikatzen

BBCk programazio berezia izango du 2022an, ehungarren urteurrena ospatzeko. Adin guztiei zuzendutako saioek osatuko dute hurrengo urteko ikus-entzunezkoen eskaintza.


Amets Bideko dantzarien emanaldia ostiralean, frontoian

ORDIZIA // Amets Bide dantza taldeko kideek ikasturte amaierako emanaldia egingo dute bihar, ostirala, 18.30ean, Beti Alai pilotalekuan.


Gazta denboraldia zabaldu dute

Asteazkeneroko azokaz gain, egitarau betea izan zuten atzo Ordizian, Artzain Eguna ospatu baitzuten. Garai bateko trashumantzia oroituz 2.000 ardi inguru kaleak igarotzen ikusi ziren, eta gazta berriaren denboraldiari hasiera eman zitzaion. Hain justu, denboraldia zabaltzeko gaztaren mozketa Tolosako Ama tabernako Javi Riverok eta Gorka Ricok egin zuten. «Gazta berriak sukalde eta ekoizle berri eta gazteen indar bera dauka, zoragarria da», esan zuten bi sukaldari gazteek.


Forau d'Aigualluts | Menditxiki

Forau, lurrazpiko haitzulo erraldoi bat da, urak kareharriaren gainean egindako higaduraz osatua, honen sabaia erori egin zelarik, dorretxo izena jasotzen duen hustubide handi bat agerian utziz. Aiguallutseko Forauak 40 metroko sakonera du eta fenomeno geologiko bitxia gertatzen da bertan.

Besurta zelaigunetik hasi dugu ibilbidea. Egurrezko zubia pasa eta zuzen jarraitu dugu pistatik. Bidea xenda bihurtu eta 600 bat metrora, Renclusa aterpera doan bidea gure eskuinera utzi dugu. Ezkerretik jarraitu dugu haranaren hondoan Aiguallut tontorra ikusten delarik. Kilometro pare bat bete eta gero, 100 bat metroko desnibela gainditu eta Forau dÁiguallutsera heldu gara. Hustubide honetara, Aneto eta Maladetako glaziarretatik datozen urak erortzen dira, eta Mendi gaiztoen oinetan dauden elurtegi ezberdinek, eta, dirudienez ez bezala, ez dute haranean behera bidaiatzen jarraitzen, baizik eta lurpeko galerietatik igarotzen dira 3,6 km-tan, Uelhs Deth Jòeun berriz agertzeko, Arango haranean, non Arango urak elikatzen dituen. Foraua ezkerretik inguratuz, Aigualluts ur-jauziaren hasierara iritsi gara, eta, ondoren, Pla d 'Aigulluts izeneko lautadara. Lautada horretan baretuta igarotzen dira urak, meandro txikiak eratuz, lur azpiko bidaia misteriotsua hasi aurretik. Mendi gaiztoen oinetan dagoen Pla d 'Aigualluts Pirinio guztietako txokorik ikusgarrienetako bat da. Hemendik ikus daiteke Aneto, 3.404 metrorekin Pirinioetako tontorrik garaiena dena, eta bere glaziarra, mendilerro osoko zabalena. Lekuak lasaitzeko eta jolasteko gonbita egiten du. Itzulera joaneko bide beretik egin dugu.


Olarro Eguneko Argazki Rallyko sariak astelehenean banatuko dituzte

Epaimahaiak dagoeneko aukeratu ditu lehiaketara aurkeztutako argazki onenak. Urriaren 17an egingo dute sari banaketa, Alondegian.

Euskaraldia gai hartuta, 37 pertsonak parte hartu zuten azken Olarro Eguneko Argazki Rallyan. Lehiaketarako argazki onenak hautatu ditu epaimahaiak, eta datorren astean ezagutu ahal izango dira saridunak. Astelehenean, urriak 17, sari banaketa ekitaldia izango da Alondegiko Oxford aretoan, 19:00etan.


Bigarren eskuko azoka jarriko du Amherrek bihar, bere lokalean

Latsunbe 42 helbidean du lokala eta herritar guztientzat egongo da zabalik, goizean zein arratsaldean.

Amherren lokalean (Latsunbe 42), bihar, 11:00etatik 18:00etara, bigarren eskuko doako azoka izango da. Amherrek baliabideak berrerabiltzearen aldeko apustua egiten du, «bizi dugun kolapso ekologikoaren aurrean eman daitezkeen laguntzetako bat baita». Horregatik, bigarren eskuko arropa edo tresnak erabiltzearen aldeko ideologia aldaketa bultzatzen du; eta, hori, «hasiera batean, pobreziarekin lotu daiteke». Gizarteak sortutako neurrigabeko kontsumoaren eta ondorengo zaborraren aurrean, irtenbide gisa ikustea nahi du Amherrek. «Ekonomia zirkularrean eta produktuen bizitza luzatzean sinesten dugu, bigarren eskuko erabilera baliabideen ezintasunarekin soilik lotu gabe, Amherrengana hurbiltzen den jende gehienak behar ekonomikoagatik egiten duela badakigun arren. Biltegia daukagunetik, jende asko hurbildu da gugana arropak, jostailuak eta abar ematera, eta horrek elkartea eta egiten dugun lana ere ezagutarazi die».

Azoka hori beste batzuetan baino haundiagoa izango da; izan ere, laster aldatuko dute lokala, nahiz eta dohaintza eta entrega zerbitzuak funtzionatzen jarraituko duen, «une egokia iruditzen zaigu ikasturtea hasten den une honetan gehien urratutako ekonomietan laguntzeko. Gogorarazi nahi dugu azoka hau herritar guztientzat zabalik dagoela».


Alaves Lehen Mailan jokatzeko irrikaz ari da entrenatzen

Alaves lanean da larunbatetik. Ander Gebara eta Niko Maras fitxatu ditu oraingoz Arabako taldeak. Mailari eustea izango du helburu


Pentsiodunekin indarrak batuta hasi dute astea Autoglas-Glavistako langileek

Laudioko Herriko plazara itzuli dira haizetako fabrikako beharginak, bizi duten egoerari buruzko azken informazioa partekatzeko.

Gaur ekin diote ikasturte berriari Laudioko pentsiodunek. Astelehen guztietako dinamikari jarraiki, Herriko plazan bildu dira, baina ez dira bakarrik egon. Autoglas-Glavistako langileak batu dira elkarretaratzera, eta hitza hartu dute, bizi duten egoerari buruzko azken albisteak partekatzeko.

Berez, langileek ez dute iragan astean baino informazio gehiago zabaldu. Berriz nabarmendu dute berebizikoa izango dela irailean gertatzen dena, hilabete amaieran agortuko delako egun indarrean dagoen Enplegua Aldi Baterako Erregulatzeko Espedientea, eta litekeena delako horren ostean langile guztiak kaleratzeko prozedura abiatzea, aurretik egoera bideratzen ez bada.

Gauzak hala, mobilizazioei ekingo dietela errepikatu dute beharginek, eta nabarmendu dute instituzioetara ere joko dutela. Pentsiodunek, euren aldetik, elkartasuna helarazi diete kaleratzeko arriskuan dauden 240 langileei.


Plaza Ondok irteera egingo du uztailean Kantabriara

Uztailaren 14rako antolatu du herriko jubilatuen elkarteak irteera Kantabriako Santoña eta Islares herrietara (Espainia). Asteazkenean zabalduko dute izena emateko epea, eta irekita egongo da uztailaren 8ra bitartean.

Plaza Ondo jubilatuen elkarteak irteera bat antolatu du uztailerako. Hilaren 14an, Santoña eta Islares (Espainia) bisitatuko dituzte, eta etzi, asteazkena, zabalduko dute egunpasan parte hartu ahal izateko izen-emate epea.

Asteazkenetik uztailaren 8ra bitartean egongo da irekita epea, eta izena Plaza Ondok Kultur Etxeko bigarren solairuan duen bulegoan eman beharko da, astelehenetik ostiralera bitartean, 10:00etatik 12:00etara. 40 euro ordaindu beharko da izen-ematea.

Irteera 08:30ean egingo dute uztailaren 14an, eta Aizkibel liburutegiaren parean hartuko dute autobusa. Santoña eta Islares ezagutuko dituzte herritarrek. Plaza Ondo elkarteak jakinarazi du, gainera, hamarretakoa partaide bakoitzak eman beharko duela. Aldiz, bazkaltzeko paella, menestra, bakailaoa bizkaitar erara, arkumearen gisatua eta etxeko postea jango dituzte.


Tubacexeko langile bat atzeman eta identifikatu du Ertzaintzak, greba mugagabearen 210. egunean

Brigada mugikorreko kideak piketearen alboko tabernaraino sartu dira langilearen bila. Petardoak botatzea leporatu diote beharginari. Multinazionalak Derion dituen bulegoen aurrean protesta egin dute grebalariek gaur.

210 egun bete dituzte gaur Tubacexeko langileek greba mugagabean. Ohikoan bezala, dozenaka grebalari batu dira Laudio eta Amurrioko piketeetan, eta 8:00ak pasata sartu dira zuzendaritzaren autobusak fabriketan.

Gaur ere, brigada mugikorreko hainbat polizia bertaratu dira piketeetara, baina ezohiko gauza bat egin dute Laudion: ez dira langileen aurrean jarri, izkina batean geratu dira. Autobusak lantegian sartu ondoren, piketearen alboko taberna batean sartu dira poliziak, langile bat atzemateko. Kanpora atearazi dute behargina, eta furgoneten pareraino eraman dute identifikatzera. Grebalariak salatu du poliziek iraindu egin dutela, eta probokaziotzat hartu du gertatutakoa.

Nabarmentzekoa da gaur ETBko kamerak bertaratu dira piketera, eta gertatutakoa grabatu dutela.

Ondoren, grebalariak Deriora abiatu dira, multinazionaleko zuzendaritzaren bulegoen aurrean protestatzera. Ostiralerako mobilizazioa antolatu du Enpresa Batzordeak Laudion.


Pilar Ruiz de Larrea kazetaria saritu du Arabako La Exploradora elkarteak

Radio Vitoriako "Aventureros" irratsaioagatik saritu dute. Aurten ere, bidaien, esplorazioaren eta abenturaren munduan nabarmendu diren proiektu eta pertsonak saritu nahi izan ditu elkarteak, eta klima-aldaketa, Elkanoren bidaia eta espazioko abentura izan dira gai nagusiak.

Arabako La Exploradora elkarte geografikoak EITBko Pilar Ruiz de Larrea kazetaria saritu du, igande goizetan Radio Vitorian egin ohi duen "Aventureros" saioagatik. Hain zuzen ere, Komunikazio arloko Manuel Iradier garaikurrarekin saritu dute Ruiz de Larrea, eta aipamen berezia egin diote hogei urtetik gorako ibilbidea duen "Aventureros" programari, "bertatik igaro baitira Euskadin eta Euskaditik kanpo bidaien kulturarekin zerikusia duten pertsona guztiak", elkartearen hitzetan.

Pandemia dela-eta, bigarren urtez bertan behera geratu da Esplorazioaren Euskal Astearen hitzaldi sorta; baina, urtero eman ohi dituen sariei eutsi die La Exploradorak, eta aurten ere bidaien, esplorazioaren eta abenturaren munduan nabarmendu diren proiektu eta pertsonak saritu nahi izan dituzte.

Hala, La Exploradora Elkarte Geografikoaren ohorezko domina Joan Riera eta Aníbal Bueno ikerlarientzat izan da, eta ibilbideari domina, berriz, Gonzalo Martínez Azumendi argazkilariarentzat. Urteko bidaiari domina Maria Intxaustegi marinel eta histolarialariari eman diote, eta Mª del Carmen Domínguez eta GLACKMA Elkartea ere saritu dituzte proiektu zientifikoaren alorrean. AVS enpresa ere sarituen artean dago, eta David Noguera nabarmendu dute kooperazio arloan. Azkenik, Eutsi Gohiari enkantearen ekimena ere azpimarratu dute.


Bertso-sorta: 'Euskara aberatsa'

Inaxio Uria 'Isasti'-k bertso-sorta berria Kopla handia doinuan abesteko.

-1-

Hainbat euskaldun zahar izanikan

alfabetatu gabeak

Entzumenez ikasi ondoren

gara euskaran jabeak

-2-

Hiztegia sarri erabiliz

orain dugu lagungarri

Euskalki eta aniztasunak

ikasiaz,osagarri

-3-

Adibide batzuk otu zaizkit

zehazki adierazteko

Euskara izanikan altxorra

ez daukagula galtzeko

-4-

“Izan daiteke” ordezkatzeko

hor doaz hiru aukera

“beharbada”,”agian”,”apika”

gustuaren arabera

-5-

Etxepeko sarrera bezala

ezagun den guneari

“ezkaratz”,”bebarru” ta”karrera”

deitu daiteke berari

-6-

Zerbait ikusi nahi dugunean

eskura dugu eroso

Erabilgarriak izanikan

“begira”,”beha”edo “so”

-7-

Esaldi baten osagarria

Horra gure erreserba

Esanahi berdinekoak dira

“hitza”,”ele” eta “berba”

-8-

Udal batean zainketa lanak

bete ohi dituztenak

“aguazil”,”udaltzain”ta “merio”

Aukeran daude izenak

-9-

“Gabe” hitza Bizkaian da “barik”

eta”gabeko” da “bako”

“eman”hitza “emon” esaten da

eta “argala” da “flako”

-10-

Gipuzkoan ezagun “bezala”

Bizkaian diote “legez”

Eta hau ere erabiltzen da

“beti bezala” , “betilez”

-11-

Pertsona garatua denean

nola deitzen ote zaio?

Hiru hauek ezagunak dira

“abil”,”trebe” eta “iaio”

-12-

Lekaleen artean guretzat

oso ezaguna da ba

Izenez “babagorri”,”babarrun”

ta baita ere “indaba”

-13-

Haserretze garen uneetan

Hitz hauek ditugu listo

Aurrez beti erabiliaz”zer?”

“arraio”,”demontre”,”kristo”

-14-

Euskararen aberastasuna

nabaria da benetan

Beraz tinko erabil dezagun

egoera guztietan


Yurre Ugarteren 'Izarak' liburuari buruzko iruzkina

Yurre Ugartek Goizane Aizpuruaren 'Izarak' nobelaren inguruko iritzia eman digu. Idazle tailerrean irakasle izan du Aizpuruak idazle tolosarra eta bertan egindako ariketa batean idatzitakotik abiatu zen eleberriaren proiektua.


Itsasiko ikasleek dantza emanaldia eskainiko dute zapatu eguerdian Sanagustinen

Lehen Hezkuntzako 3. mailatik 6. mailara arteko ikasleek ikasturtean zehar ikasitakoa agertokira eramango dute 12:00etan hasita.

Ikasturte bukaera dela eta, Itsasi euskal kultur taldeko ikasleek dantza emanaldia eskainiko dute zapatuan Sanagustin kulturgunean. Lehen Hezkuntzako 3. mailatik 6. mailara arteko ikasleek ikasturtean zehar ikasitakoa agertokira eramango dute 12:00etan hasita.


Lau urteren ondotik pentsiodunen mugimenduak karrikan segitzen du

2018ko ilbeltzaren 18an hasi zituzten pentsiodunen protestak eta laugarren urteurrena gogoan, asteburuan Hego Euskal Herriko hiriburuetan eta bertze zenbait herritan manifestazioak egin dituzte. Baztan-Bidasoko Pentsionistak ere karrikara atera dira berriz, hilabetero bezala, eta urteko lehenbiziko elkarretaratzea Elizondon egin dute. Argi utzi nahi izan dute «borroka hau ez dela soilik adinekoen edo erretiratuen afera. Benetan jokoan dagoena etorkizuneko pentsio sistema eta zaintza duina eta publikoa da».

Protestak hasi direnetik lau urte pasatu direla oroitarazi zuen atzo Baztan-Bidasoko pentsiodunen mugimenduak Elizondon egindako mobilizazioan eta egindako bidea goraipatu nahi izan zuten: «pentsiodunen mugimenduak leku bat ireki du Euskal Herriko jendartean, eta estatu espainiarrean ere erreferente bihurtu da dauden pentsiodunen mugimenduentzako». Taldearen irudiko, «agerian gelditu da ez dela norgehiagoka dinamika bat, elkartasun eta pertsona guztien bizi duin baten aldeko lan tinkoa baizik».

«Akordioak ez dira bete, iruzurra egin dute»

BAZTAN-BIDASOKO PENTSIONISTAK

Pentsiodunen borrokaren «izenburuak» ere gogora ekarri zituzten Baztan-Bidasoko pentsiodunen mugimenduko kideek: «pentsioak KPIaren arabera egokitzea, kaltegarri izan diren erreformak bertan behera uztea...». Baina salatu zutenez, «akordioak ez dira bete, iruzur egin dute aplikatzerako orduan». Gisa honetara, «gobernu sozialistak eskuineko lobbyekin hausteko gaitasunik ez duena ageria gelditu» dela adierazi zuten, eta «borroka dinamikak ezin ditu besoak jaitsi».

Borrokatzeko nahiko arrazoi dagoela nabarmendu zuten pentsiodunek: «Osasun zaintza eta adinekoen zaintza alorrean ezin dugu besoak erortzen utzi. Bidasoko kirofanoa SOS egoera jarri du administrazioak; Elizondoko Osasun Zentroan mediku gabeziak segitzen du, nahiz gaurko mediku baten postua beteko dela iragarri duten; zahar etxeko langileak lan hitzarmen duinaren alde mobilizatzen ari dira..». Bide beretik, asteazkenean «langileen lan baldintzak direla eta» Francisco Joakin Iriarte egoitzaren aitzinean elkarretaratzea deitu dutela oroitarazi zuten eta «gu ere hor egonen gara».

«Gure indarrak eta gazteagoen freskotasunak bat egin behar du emaitza duina lortu nahi badugu»

BAZTAN-BIDASOKO PENTSIONISTAK

Taldearen hitzetan, «borroka hau ez da adinekoen edo erretiratuen afera bakarrik», eta hori «gero eta oihartzun zabalagoa hartzen ari da. Benetan jokoan dagoena etorkizuneko pentsio sistema eta zaintza duina eta publikoa da». Horregatik uste dute «gure indarrak eta gazteagoen freskotasunak bat egin behar» dutela «emaitza duina lortu nahi badugu». Sinetsita baitaude «horrek ekarriko duela benetako errespetua eta aldarrikapenak gauzatzea».


Jokin Ezkieta Athleticeko atezainak positibo eman du COVID-19an

Klubak konfirmatutako 10. positiboa da, aurretik De Marcosek, Williamsek, Cordobak, Nuñezek, Unai Lopezek, Sancetek, Gaizka Larrazabalek, Yurik eta Aitor Iru atezainen entrenatzaileak eman dute.

Jokin Ezkieta Athleticeko atezainak positibo eman du COVID-19an, klubak berak aditzera emandakoaren arabera. Horrela, dagoeneko hamar dira Athleticek lehen taldean konfirmatutako positiboak.

Ezkieta “ondo dago eta etxean isolatuta, osasun protokoloari jarraituta”. Horrez gain, Athleticek adierazi duenez, “gainerako PCR probek” negatibo eman dute.

Esan bezala, Ezkietarena lehen taldean konfirmatutako hamargarren positiboa da. Azkenak positibo ematen Oscar de Marcos eta Aitor Iru atezainen entrenatzailea izan dira.

Gainerako kasuak Iñaki Williams, Iñigo Cordoba, Unai Nuñez, Unai Lopez, Oihan Sancet, Gaizka Larrazabal eta Yuri Berchiche jokalarienak izan dira. Guztiak sendatuta eta onik daude.

Gaizka Garitano entrenatzaileak pasadan astean iragarri zuenez, konfirmatutako kasuak baino "beste bi edo hiru gehiago" antzeman dituzte lehen taldean “odol proben bidez”.


Jubilatuen Astea: 'Min iraunkorra' hitzaldia

Hizlaria: Iñigo Altuna.


Mobilizazioa

Usabal kiroldegiko langileen greba mobilizazioa.

10:30. Mugiko taldearekin ibilaldia.

12:00. Gimnasia eta mantenua.


Eusko Alkartasuneko sektore kritikoak biltzar bat eskatu du, EH Bilduren barruan bizi duten 'bazterketarekin' kezkatuta

Sorturen «bokazio fagozitatzailea» salatu dute kritikoek, Gasteizen plazaratu duten manifestu batean.

EH Bilduren «koalizio izaera» berreskuratu nahi dutela adierazi dute Eusko Alkartasuneko kritikoek. Horretarako, alderdiaren barneko biltzar bat egitea proposatu dute, «alderdia hausteko gogorik gabe». Kritikoen esanetan, koalizioak «bloke zabal, aurrerakoi eta abertzalea» izan beharko luke. Eusko Alkartasuna EH Bilduren esanetara jarri dela uste dute kritikoek, eta «egoerari buelta emateko» asmoz eskatu dute biltzarra egiteko.

Urrian ere 600 sinadura bildu zituen alderdiko sektore horrek, kongresu bat eskatzeko. Karlos Garaikoetxea lehendakaria eta Maiorga Ramirez EAko sektore krikikoaren burua izan dira Gasteizen, manifestuaren aurkezpenean. EH Bildu koalizioaren barnean EAk bizi duen «marjinazioarekin» kezkatuta agertu da sektorea, eta azaldu dute Sortu koalizioaz «jabetzen» ari dela: «Ezker abertzale historikoaren baldintzetara mugaturik dago, haren iraganak eta erradikalismo ideologikoak baldintzatuta». Hori kaltegarria dela irizten diote, ez bakarrik EArentzat, baita koalizioarentzat ere. Izan ere, Sorturi leporatu diote kontuan ez hartzea «ideologia eta kultura politiko ezberdinak» daudela, «hasi ezkerreko zentrotik eta ezker muturreraino». Azken horrekin hitzarmenak egin ditzaketela ere adierazi dute, baina harekin «nahastu» gabe.

Hainbat neurri proposatu dituzte EH Bilduren hasierako ideia hori berreskuratzeko: izendapen bakoitzerako «konpromiso programatikoak» adostu behar direla diote, eta adostu ez diren gaietan alderdi bakoitzaren «askatasuna eta independentzia» bermatu behar direla. Horrez gain, koalizioen «berezko aniztasunarekin errespetuzko arauak» eskatu eta, horri bide emateko, EH Bilduko zerrendetan alderdien ordezkaritza edo txandakako bozeramaileak aldarrikatu dituzte, besteak beste. Era berean, koalizioaren programak «oinarri abertzale eta aurrerakoi zabaleko programa adostuak» izan daitezela ere eskatu dute.


Porrot bana batu dute Oses Ardoik eta Beti Onakek

Atarrabiakoek bihar izango dute partidua Kanaria Handian.

Saskibaloian, Oses Construcción Ardoik hirugarren porrota jaso zuen larunbatean Lizarran Celta Zorkaren aurka. Kirol instalazioetako grebaren ondorioz ezin izan zuten Zizurren jokatu eta etxeko bezala jokatu zuen Lizarreria kiroldegian. Bigarren laurdena markagailuan aurretik amaitu ondoren, nafarrak lasaitu egin ziren eta 11 puntu azpitik bukatu zuten norgehiagoka.

Partida amaitzeko 4 minutu falta zirenean Osés Ardoik aurrea hartzea lortu zuen baina etengabe erantzun zuen Celtak berriro aurrea hartuz.

Azken minutuan Celtaren bi hirukok partida itxi zuten.

Hurrengo partidua Andaluzian jokatuko dute, larunbatean arerio zuzena den Milar Cordobaren aurka.

Eskubaloian Gurpea Beti Onakek ere ez zuen sorpresa ematerik izan iaz txapeldun izan zen Bera Beraren aurka. Beraz denboraldiko lehen porrota jaso zuen etxean. Atarrabiako neskek jakin zuten aurkariari lehen zatian pultsua mantentzen, konplexurik gabe lehiatuz, baina bigarrenean ordaindu zuten, batez ere erasoan izandako baloi galeren ondorioz. Maila gorenean akatsek izugarrizko faktura pasatzen dute eta horren erakusle izan zen partidua.

Atarrabiako taldeak Guerreras Iberdrola Ligako lehen derbya jokatu behar zuen eta zaleek ez zuten huts egin. Indurain Anaien harmaila etengabeko festa izan zen, kolore berdeak dena tindatu zuen, eta tarte bat utzi zien zaleei, eurekin batera joan nahi izan baitzuten. Bihar izanen dute garaipen berri bat batzeko aukera, hori bai, arerio are gogorrago baten aurka, liderra den Rosa Gran Canariaren aurka, irletan.


Kazetaritzaz, Berrobiko eskolan

Irati Saizar Artola TOLOSALDEKO ATARIA-ko kazetaria Berrobiko eskolan izan zen pasa den astean LH5 eta LH6ko ikasleekin. Kazetaritzaren eta ATARIA-ren inguruan aritu ziren lehenik eta ondoren, Ataria irratian zuzeneko saioa egin zuten. Pandemia dela eta ATARIA-k ikasturte honetan ezin izan du Erakutsiz Ikasi proiektua gauzatu eta pozik hartu du Tolosaldeko komunikazio taldearen jardunaz eta kazetaritzaz hitz egiteko jasotako gonbita.


Finlandiako Parlamentua astelehenean hasiko da NATOn sartzeari buruz eztabaidatzen

Adierazpen bateratu batean, Finlandiako presidentea eta lehen ministroa alde agertu dira. Gobernuak eta parlamentuak babestu behar dute eskaera. Errusiak «mehatxutzat» hartu du Helsinkik egindako urratsa.

Erabaki historiko bat hartu dute Sauli Niinisto Finlandiako presidenteak eta Sanna Mari lehen ministroak. Zortzi hamarkadaz lerrokatu gabeko herrialdeen multzoan egon ostean, Finlandia NATO Ipar Atlantikoko Itunaren Erakundean sartzearen alde agertu dira. «Berandu baino lehen, Finlandiak NATOn sartzea eskatu behar du», esan dute biek batera atera duten adierazpen batean.

Ukrainan gerra hasi zenetik, orain arte ez dute esan zer jarrera daukaten gai horren inguruan. Errusiak Ukraina inbaditu izanak kezka eragin du inguruko beste herrialde batzuetan, eta kezka hori Vladimir Putinen zenbait adierazpenek areagotu dute. «Errusiaren mehatxua sentitzen dugu, eta ez dut uste mehatxu hori erabat desagertu denik. Finlandiak ez du inoiz bere defentsa murrizteko urratsa egin; segurtasuna oso serio hartu dugu beti. Buru-belarri ari gara geure burua defendatzen. Baina, jakina, gure aliatuekin batera egin nahiko genuke», azaldu du lehen ministroak, BBC hedabideari emandako elkarrizketa batean. Errusiak eta Finlandiak 1.340 kilometroko muga dute.

Finlandian, herrialdearen segurtasuna bi kargu horien eskumena da, eta, adierazpenean, Niinistok eta Marik argudiatu dute segurtasun nazionala indartu egingo dela NATOn sartuta, eta, era berean, erakunde hori indartu egingo duela sarrera horrek. Horretarako nazioartean eman beharreko pausoak lehenbailehen ematea espero dutela ere adierazi dute.

Bi agintariek esan dutenez, orain arte itxaron egin dute euren jarrera zein den jakinarazteko, parlamentuak eta gizarteak euren iritzia argitzea nahi zutelako. Zehazki, Yle telebista kateak duela hiru egun egindako inkesta baten arabera, herritarren %76 aliantza militarrera batzearen alde azaldu dira; 2017tik 57 puntu egin du gora jarrera horrek. «Eztabaidari behar zuen espazioa eman nahi genion. Gainera, NATOrekin, erakundea osatzen duten herrialdeekin eta Suediarekin harremana estutu nahi genuen ezer esan aurretik», esan dute oharrean. Finlandiak aliantzan sartzea eska dezan, gobernuak eta parlamentuak eskaera babestu behar dute lehenik. Alderdien artean adostasun handia dagoenez, baliteke datozen egunetan gertatzea hori.

Hain justu, Finlandiako Parlamentua astelehenean hasiko da gai horri buruz eztabaidatzen; alderdi gehienek publikoki iragarri dute aliantza militarrera batzearen alde agertuko direla, baita Liga Berdea alderdiko kide batzuk ere, orain arte NATOn sartzearen alde ez zeudenak. Aurretik, ordea, larunbatean, Finlandiako lehen ministroaren Alderdi Sozialdemokratak behin betiko jarrera iragarriko du.

Bi agintariek egindako adierazpenak kaleratu berritan, NATOko idazkari nagusi Jens Stoltenbergek aurreratu du Finlandiak NATOra batzeko eskaera gauzatzen badu prozesua «erraza eta azkarra» izango dela; izan ere, Finlandia aspalditik ari da aliantzarekin elkarlanean. Finlandiarren kezka nagusietako bat da zenbat denbora pasatuko den eskaera egiten dutenetik NATOn sartzen diren arte. Stoltenbergek esana du denbora tarte horretan ere aliantza militarraren babesa izango lukeela Helsinkik.

Suedia ere, Finlandiaren bidetik

Errusiak Ukrainan hasitako inbasioak Suediaren asmoak eta jarrerak ere aldatu ditu segurtasunaren alorrean. Agintean dagoen SAP Suediako Alderdi Sozialdemokratak —gutxiengoa du— igandean erabakiko du NATOko kide izatearen aldekoa den. Bada, Expressen Suediako egunkariak iragarri duenez, Suediako Gobernuak datorren astean NATOrekin bat egiteko eskaera aurkezteko asmoa du. Parlamentuak datorren astelehenean eztabaidatuko du segurtasun arloan egin behar duen erreforma, eta Magdalena Andersson lehen ministroak bilkura berezi batera deituko du, non sarrera eskatzeko erabakia hartuko den, egunkariak iturri anonimoak aipatuta jaso duenez. Demoskop etxearen eta Aftonbladet Suediako egunkariak apirilean egindako inkesta baten arabera, herritarren %57 aliantza militarrera atxikitzearen alde daude; martxotik sei puntu egin du gora; aurka, %21; eta %22, zalantzati.

Errusiak esana du Helsinki eta Stockholm aliantzan sartzen badira «ondorio politiko eta militar larriak» eragingo dituela. Bada, Kremlineko bozeramaile Dmitri Peskovek gaur adierazi du «mehatxutzat» hartu dutela Finlandiak gaur hartu duen erabakia, eta NATOren azpiegitura militarra «bere mugetara» eramatea leporatu dio Helsinkiri. Ildo beretik, Errusiako defentsa Ministerioak nabarmendu du Errusiak erantzun «tekniko eta militarra» emateko atakan ikusiko duela haren burua; besteak beste, adierazi izan du Kaliningradera arma nuklearrak eramatea izan litekeela mehatxu horri erantzuteko modu bat. Polonia eta Lituania artean Errusiak duen lurraldea da Kaliningrad, eta NATOk behin baino gehiagotan salatu du Moskuk armak nuklearrak dituela han.

Luhanskeko Herri Errepublikako independentziaren 8. urteurrena

Errusiako presidente Vladimir Putinek ohar bat bidali die gaur Luhanskeko eta Donetskeko herri errepubliketako buruzagiei, esanez bi lurralde horien «independentzia, subiranotasuna eta lurralde osotasuna» defendatuko dituela. Gaurko egunez duela zortzi urte, Luhanskeko Herri Errepublikak independentzia aitortu zuen; Donetskeko Herri Errepublikak, berriz, apirilaren 7an. Kremlinek otsailaren 21ean onartu zuen eskualde horien independentzia, eta handik hiru egunera «operazio militar berezi bat» abiatu zuen Ukrainan, herrialdea Donbass eskualdean errusiar hiztunen aurkako «genozidio bat» egite ari zela argudiatuta.

Gerra frontean, OHCHR Giza Eskubideen Nazio Batuen Goi Mandatari Michelle Bachelek gaur salatu duenez, mila zibil baino gehiagoren gorpuak aurkitu dituzte Kiev eskualdeko zenbait hiritan azken asteotan. NBE Nazio Batuen Erakundeak nabarmendu du jasotako salaketa «gehienak» Errusiako tropen aurkakoak direla, «gerra krimentzat jo daitezkeenak».


Pasaiako segadan hil ziren lau kideak gogoan izan dituzte Kontseilu Sozialistaren ekitaldian

Kontseilu Sozialistak Pasaiako segadan hildako kideak omendu ditu eguerdian Esklabetan. Adierazpen politikoa egin dute lehenik, eta musikak nahiz bertsoek lagunduta, zuhaitz bat ere landatu dute. Ekitaldiaren amaieran, gainera, Joseba Merino Pasaiako segadako bosgarren kideak hitz egin du.

Urola Erdiko Kontseilu Sozialistak langile mugimendua omentzeko ekitaldi politikoa egin du gaur, larunbata, Esklabetan. 1984ko martxoaren 22an hil zituen Espainiako poliziak Komando Autonomo Antikapitalistetako Pedro Mari Isart Pelitxo eta Dionisio Aizpuru Kurro azpeitiarrak nahiz Rafael Delas Txapas eta Jose Maria Isidro Izura Pelu iruindarrak Pasaiako (Gipuzkoa) badian. Haiek omentzeko egin dute ekitaldia eguerdian Esklabetan.

Bertso batek ireki du ekitaldia, eta segidan, duela 38 urteko gertakari hura oroitu nahi izan dute Kontseilu Sozialistako kideek. "Estatu kapitalistak militante politiko iraultzaileen aurka erabiltzen duen basakeriaren kasu paradigmatikoa dugu. Horregatik, gaur gogora ekarri nahi ditugu askatasunaren aldeko borrokan bizitza eman duten iraultzaile guztiak, bereziki, beraien konpromiso militantea eta borrokaren zilegitasuna", adierazi dute.

Etorkizuna eraikitzeko, iraganaren irakaspenak eta oroimena gogoan izango dituztela adierazi dute Kontseilu Sozialistako kideek, eta mugimendu autonomoak prozesu iraultzaileari egindako ekarpenak nabarmendu dituzte. "Proletargoaren emantzipazioa lortzeko, independentzia politikoaren beharrezkotasuna azpimarratu eta praktikara eraman zuten, hau da, langileriaren autoantolakuntza. Egiturazko zapalkuntzan zein esplotazioan oinarritzen den sistema klasista honen aurka egitea eta askatasunaren alde borrokatzea zilegi izan zen eta zilegi da; beharrezkoa zen eta beharrezkoa da. Aurreko tradizio emantzipatzailearen lekukoa etikoki hartu, praktika politikoa egungo testuinguruaren ezaugarrietara egokitu eta askatasunari guztia eman zioten horiek gogora ekartzea dagokigu. Komuniston eginbehar etikoa eta politikoa da klase zapalkuntzarekin amaitzeko borrokan bizitza eman zuten militante iraultzaileak omentzea. Haien izenak eta borrokan langileriaren oroimen kolektiboan bizirik mantendu daitezen, iraultzak soilik egingo die benetako justizia".

Kontseilu Sozialistako kideen adierazpenen ondoren, Izarren hautsa abestia kantatu dute, eta bien bitartean, zuhaitz bat landatu dute Joseba Merinok eta Rosa Jimenok. Hain zuzen ere, Merino eta Jimeno dira Pasaiako segadako beste bi protagonista nagusiak. Merino segadan atxilotu zuten, baina hura hil zituzten beste kideengandik banandu egin zuten. Jimeno, ostera, atxilotu egin zuten segada egin baino egun batzuk lehenago. Komando Autonomo Antikapitalistetako bost militanteekin Pasai Donibaneko (Gipuzkoa) badian hitzordua jar zezaten behartu zuten poliziek.

Ekitaldiaren amaieran Merinok hartu du hitza, eta hark "krimenen arduradunak inpunitate osoz" bizi direla adierazi du. "Klase politiko guztiak egunero hitzean eta hortzean erabiltzen ditu giza eskubideak, berdintasuna, justizia eta antzerako hitzak. Erakundeak eta politikariak arduradunak izateaz gain, gertatzen diren krimenen nahiz delituen erantzuleak ere badira. Politikako parte hartzearekin guztia legitimatzeko egiten duten ahaleginak konplize bihurtzen ditu".

Pasaiako segadako kideak "kalumniatu" eta haien "izena zikindu" egin zutela adierazi du Merinok, eta orain, politikariek izen horiek interes politikoetarako erabiltzeko "eragozpenik ez" dutela gehitu du. "Guk ez dugu amnesiarik jasan eta oso presente dugu nor den nor. Garai berriak direla diote, beraien iraganari uko eginez eta borrokarako bide berriak behar direla esanez. Beste aurpegi batekin, baina errepresioak bizirik dirau; bestela, galde diezaietela Altsasuko gazteei. Beldurra sartu diete politikoki zuzena den horrekin bat ez dagoen pertsona orori. Borroka egiteko kontzientzia oro xurgatu du sistemak". Merinoren hitzen ondoren, luntxarekin amaitu dute ekitaldia Esklabetan.


Kauldi Odriozola: "Edozein selekzio garaitzeko gai garela erakutsi dugu"

Brontzezko domina zintzilikatuta itzuli da Munduko Eskubaloi Txapelketatik Kauldi Odriozola (Zumaia, 1997). Urte beteko epean lortu duen bigarren domina da, eta jokalari garrantzitsua izan da.

Zure lehen Munduko Eskubaloi Txapelketan brontzeko domina lortu duzu, zer-nolako balioa ematen diozu?

Handia. Txapelketa luzea izan da, eta asko sufritu dugu, egia esan. Tentsio handiko momentuak izan ditugu, baina, zorionez, hirugarren postua lortu dugu, eta oso emaitza garrantzitsua da niretzat, nire lehenengo Munduko Txapelketa delako, baita taldearentzat ere. Horregatik, oso gustura gaude.

Esan ohi da brontzeak zilarrak baino zapore gozoagoa duela. Zuk biak lortu dituzu Espainiako selekzioarekin jokatu dituzun bi txapelketa handietan. Oraingoan, iazko Europako Txapelketan baino dezente gehiago jokatuta, gainera. Horrek are gozoago egiten al du hau?

Egia da aurtengoan minutu asko jokatzeko aukera izan dudala, momentu erabakigarrietako minutuak izan dira, gainera. Hala ere, bi dominei ematen diet balio bera. Niretzat oso garrantzitsua izan zen iazkoa, nahiz eta parte hartze txikiagoa izan. Oso zaila da Espainiako selekzioaren deia jasotzea, jokalarien maila oso handia baita.

Azken txapelketan taldeak argi utzi du oso lehiakorra dela. Ez duzue sekula amore eman, eta galdu dituzuen partidetan garesti saldu duzue porrota.

Edozein selekziori irabazteko gai garela ikusi da. Txapelketa hasi aurretik, ez geunden faboritoen artean, baina beste behin erakutsi dugu kontuan hartzeko taldea garela. Horren erakusle da txapelketa irabazi duen Danimarkaren aurka jokatu genuen finalaurrekoa. Esango nuke nahiko erraz garaitu dituztela aurkari gehienak, eta haien kontra aritu ginenean, irabazteko aukerak izan genituen. Horrez gain, Frantzia bigarren sailkatuaren aurka bi golen aldeagatik soilik galdu genuen.

Diozunez, ez zeundeten faboritoen artean. Askotan gertatzen zaio hori Espainiako selekzioari, nahiz eta gero sekulako emaitzak lortu ohi dituen.

Harrigarria da, bai, eta kosta egiten zait ulertzea zergatik ez duten Espainia sartzen txapelketa irabazteko hautagai nagusien artean, potentzial handiko taldea da eta. Uste dut zortzi domina direla azken hamar urteetan lortu dituenak. Talde gutxik lortu dituzte hain emaitza onak.

Danimarkaren eta Frantziaren aurkako partidak aipatu dituzu lehen, baina Norvegiaren aurkako final-laurdenetakoa ere nabarmentzekoa izan zen.

Oso partida zoroa eta lehiatua izan zen hura. Markagailuan atzetik joan ginen ia partida osoan eta, egia esan, edonork esango zukeen ezinezkoa zela lortu genuena lortzea. Izan ere, partida amaitzeko hemeretzi segundoren faltan, norvegiarrek gol bateko aldea zuten, beraiena zen baloiaren jabetza eta jokalari bat gehiago ere bazuten, gainera. Zorte pixka bat ere izan genuen, baina kontua da baloia berreskuratzea eta arauzko 60 minutuen barruan gola sartzea lortu genuela, luzapena behartzeko. Azkenean, bi izan ziren jokatu genituen luzapenak, eta gol bateko aldearekin irabazi eta finalerdietara sailkatu ginen.

Danimarkaren aurka momentu bakar batean ere ez genituen besoak jaitsi, nahiz eta atsedenaldira bost gol azpitik iritsi ginen. Lanean jarraitu genuen, eta gol bakarrera gerturatzea lortu genuen. Dena den, uste dut ez zela gure eguna izan, jaurtiketa ugari huts egin genituelako. Hirugarren posturako partida ere oso antzekoa izan zen. Laugatik galtzen joan ginen atsedenaldira, Suedia partida ona ari zen egiten, baina buelta eman genion bigarren zatian. Defentsa aldatu genuen, eta atezainak ere jaurtiketa asko gelditu zituen.

Defentsa lan horretan zeresan handia izan duzu zuk txapelketa osoan. Taldea sufritzen ari zenean joera aldatzeko pieza garrantzitsua izan zara. Hala sentitu al duzu?

Jokalari aurreratua izan naiz 5:1eko defentsan eta uste dut partida askotan ondo atera dela, eta asmatu dugula. Azken finean, aurkariak gehiago presionatu ditugu eta deserosoago jokatu dute. Niri dagokidanez, gustura aritu naiz defentsa horretan. Selekzioarekin egin ditudan kontzentrazioetan askotan landu dut eta Bidasoan ere egiten nuen sarritan. Naoneden (Bretainia) oraindik ez.

Erasoan ere 26 gol eman dizkiozu taldeari. Hori bai, txapelketako lehen bi faseetan sartu zenituen gehienak.

Hegaletako jokalariak jokaldia amaitzeko pasatzen dizkiguten baloien menpe gaude, eta kanporaketak hasi direnean baloi gutxi iritsi zaizkigu eskuin hegalera. Horregatik, jaurtitzeko aukera gutxiago izan ditugu.

Penaltiz hamar gol sartu dituzu hamabi ahaleginetan. Bidasoan ere jaurtitzen zenituen maiz, baina berez ez zara arloan espezialista, ezta?

Min hartuta aurtengo deialitik kanpo geratu den Aleix Gomezek jaurti ohi ditu penaltiak selekzioan. Munduko jokalari onenetakoa da zeregin horretan, eta Jordi Riberak hainbat jokalari hautatu ditu hura ordezkatzeko. Horien artean ni. Emaitza ikusita, gustura nago egindakoarekin.

Munduko Txapelketa atzean utzita, asteburuan ligako partida duzu berriro. Izan duzu atseden hartzeko tarterik?

Batere ez. Suediatik itzulita harrera ekitaldiak izan ditugu Madrilen, eta Naonedera itzuli aurretik, Zumaian egun eta erdi pasatzeko aukera izan dut soilik; familia agurtu eta gauza gutxi egiteko aukera, beraz. Hala ere, nekatuta egon arren, gogotsu ere banago bigarren itzuliari ekiteko. Erronka politak ditugu aurretik Frantziako ligan, kopan eta Europan, Txapeldunen ligan. Oso ondo kokatuta gaude hiru txapelketetan, eta ondo aritu behar dut Espainiako selekziora itzuli nahi badut. 2024an, Europako Txapelketa eta Olinpiar Jokoak izango ditugu.

Bretainian ere gustura dabil Odriozola

Irungo Bidasoa utzita, udan iritsi zen Naonedera eskubaloi jokalari zumaiarra. Aitortu duenez, liga, hiri eta hizkunza berri batzuetara egokitu beharrak "beldur apur bat" eragiten zion, baina dagoeneko gainditu du. "Hasieratik sentitu naiz eroso", dio zumaiarrak.

Zentzu horretan, harrera egin dioten taldekide espainiarren laguntza ere eskertu du. Dena den, nabarmendu du guztiekin duela harreman ona: "Maila handiko taldea dugu, eta giroa ere bikaina da. Horregatik, oso gustura nago".

Emaitzetan ere igartzen da Odriozolak aipatzen duen hori: hirugarren sailkatua da Nantes Frantziako ligan, eta Txapeldunen ligan egokitu zaien B multzoan ere hirugarren postuan dira Kataluniako Bartzelona eta Poloniako Kielce indartsuen atzetik.


San Ignazio eguna ospatzea erabaki dute

Pandemiak eragindako ezinegonak eta ziurgabetasunak jaien antolakuntza nabarmen zaildu dute. Loiolako jai batzordeak aurtengo San Ignazio eguna ospatzeko zalantza asko izan ditu. Horrela ere, biharko antolaturiko jarduerak mantentzea erabaki dute. «Beldurra dago kalean, eta pentsatzen genuen auzotarrek ez zutela San Ignazio eguna ospatu nahiko. Ordea, Jazzaldia egin dutenez eta udalak abuzturako 200 jarduera baino gehiago antolatu dituenez, gure egitarauari eutsiko diogu», azaldu du Andoni Zulaikak, jai batzordeko kideak.

Hasierako asmoa mantentzea zuten helburu, eta lortu dute. «Gutxienez, San Ignazio egunean zerbait egin nahi genuen, eta horrela izango da». Gutxi dira biharko antolatu dituzten jarduerak, eta gainera zertxobait murriztu behar izan dute egitaraua. 10:30ean txistulariek ohiko diana egingo dute Loiolan zehar. Ondoren, haurrentzako eskulan tailerrak egongo dira Latsarien plazan. Auzoko erraldoi eta buruhandien ikuskizuna leku berean egingo dute, 13:30ean.

Herri bazkaria ere ez da faltako. 14:30ean elkartuko dira frontoian. Bakoitzak eraman beharko du janaria eta edaria, eta mahai bakoitzeko sei pertsona eseri ahal izango dira. Bukatzeko, 18:00etan hasita, kontzertuak egongo dira Latsarien plazan. Andoni Ollokiegi bakarlariak eta Herenegun taldeak joko dute.

Antigeno testak

Eguna lasaitasunez gozatu ahal izateko auzotarrei eskatu diete antigeno testak egiteko. Antolatzaileek hori bera egingo dutela adierazi dute. Horrekin batera, uneoro segurtasun neurri orokorrak mantendu beharko direla ohartarazi du jai batzordeak: 1,5 metroko segurtasun distantzia mantentzea, maskara janztea eta eskuak sarritan garbitzea.


Martxoaren 8ko protestetan parte hartzera deitu du parlamentuak

Emakumeen nazioarteko egunaren ospakizun eta aldarrikapenekin bat egin du Nafarroako Parlamentuak. Adierazpen instituzionala onartu dute Mahai eta Eledunen batzordean, aho batez.

Emakumeen eskubideen aldeko politika publikoen beharra azpimarratu dute testuan, eta zaintza lanen ikuspuntu aldaketa. “Doakoa, ikusezina, prekarioa eta feminizatua da zaintza”, adierazi du EH Bilduko Adolfo Araizek. Aurrera pausu batzuk eman diren arren, zainketen banaketa desorekatua dela uste du taldeak eta hori aldatzeko beharra azpimarratu dute.

Berdintasunaren aldeko borrokan eta emakumeen eskubideen defentsan mugimendu feministak egindako ekarpena azpimarratzen du, bestalde, adierazpen instituzionalak. Feministek instituzioen aldetik jasandako erasoak gaitzetsi ditu, baina, Mikel Buil Ahal Duko parlamentariak. Iazko Martxoaren 8an Nafarroako Parlamentuaren aurrean atxilotutako emakumearekiko elkartasuna adierazi du. Hamabost hilabeteko espetxe zigorra eskatu dute harentzat.

Sistema hetero patriarkal eta kapitalistan jarri du arreta Ezkerrak. “Bi urte hauetan sistemaren prekarietatea agerian geratu da, egiturazkoa da eta emakumeek bizi duten bereizkeria nabarmendu da. Sistema aldatu behar da, desberdintasunak sortzen eta betikotzen dituen sistema delako”, adierazi du Marisa de Simonek.


Hasi dute errepideko denboraldia Gipuzkoan, txirrindulariek

Udaberri Saria lehiatu zuten juniorrek, Eibarren. Enekoitz Azparren hirugarren izan zen Colindresen.

Hasi dute errepideko denboraldia, Gipuzkoan ere. Afizionatu mailan, Zumaiako Saria jokatu zen larunbatean; eta juniorretan, Udaberri Saria lehiatu zuten igandean, Eibarren. Bertan izan ziren Unax Urretabizkaia, Aner Zilbeti eta Ekhi Muñoz hernaniarrak. 78 kilometroko proban, aurrenekoetatik gertu iritsi zen Urretabizkaia, 23garren, 50 segundura. 44garren helmugaratu zen Zilbeti, eta 56garren Muñoz.

Gipuzkoan ez, Kantabrian aritu da Enekoitz Azparren astigartarra, asteburu honetan; eta bikain aritu da, lehiatu dituen bi probetan. Larunbatean, hirugarren sailkatu zen Colindresen, eta bi taldekiderekin igo zen podiumera, Laboral Kutxako Xabier Berasategi eta Unai Zubeldia izan baitzituen aurretik. Eta hurrengo egunean, igandean, protagonista izan zen Colindresen bertan, Jesus Pereda Memorialean. Helmugatik 50 kilometrora egin zuen ihes, Asón mendatean gora; eta erakustaldia borobiltzetik gertu izan zen. Azkenean, 15garren iritsi zen helmugara, eta mendiko saria lortu zuen.

Telmo Semperena laugarren, pistako Espainiakoan

Pistako denboraldia lehiatzen aritu da, aldiz, Telmo Semperena astigartarra; eta aurreko asteburuan, maila ederrean aritu zen Espainiako Txapelketan, madison proban. Espezialista onenen aurrean, laugarren izan zen astigartarra, Asier Pozo lasartearrarekin bikotea osatuta.

Probaren aurreneko erdian puntu gutxi lortu zituzten, eta aurreneko sei postuetatik kanpo ziren, 40 itzuli falta zirenean. Baina hortik aurrera, protagonista izan ziren: ihes egin zuten, eta itzuli askotan eutsi zioten lasterketa buruari. Horrela, hiru sprint irabazi zituzten segidan (bakoitzean 5 puntu eskuratuta), eta baita brontzezko dominaren lehian sartu ere. Baina laugarren bukatu zuten azkenean, 21 punturekin. Martorell eta Pallares izan ziren hirugarren, 25 punturekin.


Jokoen inguruan belaunaldi desberdinak

Buztintegi elkarteak herri osora zabaldu ditu aurten urteroko karta eta mugimendu jokoen txapelketak, belaunaldien arteko topaketa eraginez. Herenegun jokatu zituzten finalak Gizarte Zentroan, eta sariak entregatu zituzten ondoren, Koldobike Olabide alkatearen eta Maite Lonbide zinegotziaren laguntzarekin. Jubilatuen eta pentsionisten gonbidapenari erantzunez, adin askotako 253 legazpiar aritu dira jokoan txapelketa hauetan, Buztintegikoak gehienak, baina baita herriko beste elkarteetakoak eta ikastolako ikasleak ere. Kartetan, musean, tutean, briskan, seiko urrean, eskoban eta punttuan jardun dute, eta xakean, igelean, tokan eta botean ere bai.


Iker Ibarluzea: "Azken urteetan ez du hainbeste euri egin, hain egun gutxitan"

Azken egunetan euri asko pilatu da, eta datu historikoak bildu dira. Xabier Zugarramurdik Arantzan du eguraldi estazioa. Iker Ibarluzea, berriz, metereologoa da eta sare sozialetan jarraitzaile ugari ditu.

Euri asko egin du azken egunetan. 21 egunez atertu gabe. Bildutako datuek erakusten dute euri asko egin duela. Arantzan, bi egunetan 250 litro metro kuadroko bildu dira. Donostia, Artikutza eta Iruñean ere datu historikoak bildu dira.

Xabier Zugarramurdi, eta Iker Ibarluzearekin hitz egin dugu. Metereologia asko gustatzen zaie biei.


[BIDEOA]: “Atzekokoba ez da eskalatu dudan biderik gatxena, baina bai gehien kostatu zaidana"

Martin Urrutiak (Elorrio, 1999) Atxarten dagoen Atzekokoba bidea eskalatu du. 8c+/9a zailtasuna duen bidea lorpen handia da eskalatzaile elorriarrarentzat. Horrez gainera, Mugarran dagoen 'Todos a la cárcel' bidea (8C+) igotzen duen bigarren eskalatzailea izan da. Txapelketak bertan behera gertu diren sasoi honetan, harrian eskalatzen gozatzen dabil.

Non dago Atzekokoba? Noiztik zabiltza hura igotzeko ahalegina egiten?

Sagasta inguruan dagoen koba txiki batean dago, Atzekokoba. 2015ean igo zuten lehenengoz, eta handik aurrera zazpigarren edo zortzigarrena izan naiz igotzen.

Zein zailtasun dauka?

Psikoterapiagaz batera, igo dudan biderik gatxena da. Beharbada ez da izango igo dudan gatxena, baina gehien kostatu zaidana izan da. Bide osoak 17 metro inguruko altuera du. Koba hori udan eskalatzen da, iparraldera ematen duenez, gerizpea izaten duelako. Azaro hasieran hasi ginen probatzen, nahiko eguraldi onagaz. Baina azaro amaieran hotza egiten hasi zen. Egun askotan joaten ginen, baina hotz handiagaz. Prozesu hori guztia oso luzea egin zait. Gainera, badu oso mugimendu gatx bat, eta beti jausten nintzen hor. Psikologikoki kosta egiten zitzaidan beti leku berean jaustea.

Puntu hori da zailtasunik handiena duena?

Mugimendu bi dira gatxenak, alde handiagaz. Lehenengoa ondo, baina bigarrena trabatu egin zitzaidan. Lehenengoan oso helduleku txikia du. Bigarrenean erortze handia du eta luzea da. Txikia izanda, kosta egin zait.

Baduzu horrelako beste erronkarik buruan?

Mugarran beste bide bat probatzen hasi nintzen eta joan zen barikuan egin nuen. Todos a la cárcel izena du eta 8c+ zailtasuna du. Oso paso gogorra du eta orain arte pertsona bakarrak eginda zeukan. Errepikatzen duen lehenengoa izan naiz eta horrek ilusio handia egin dit. Hori eginda, momentu honetan ez dut beste helbururik.

Sasoi onean zaude.

Bai, baina, horrez gainera, eguraldi onagaz eta Aste Santuan denbora librea izanda, bide biak egitea lortu dut.

Rokodromoan zer moduz? Txapelketetan parte hartuko duzu?

Konpetizio batzuk bertan behera geratu dira. Data batzuk ipinita daude, baina ez dakigu egingo diren. Euskal Herriko selekzioagaz pare bat kontzentrazio egin ditugu, baina zer gertatuko den zain gaude.


Balantze ona, Donostiako hondartza-denboraldia amaituta


Frederic Haranburu libre uzteko eskatuz mobilizazioa deitu du Bake Bideak Senperen

Frederic Haranburu Xistorrek joan den apirilaren 30 urte bete zituen kartzelan eta Parisko Zigorren Aplikaziorako Auzitegiak uztailaren 9an aztertu zuen Senpereko presoak aurkeztutako askatasun eskaera. Uztailaren 24an jakinaraziko dute auzitegiaren erabakia eta biharamunean, uztailak 25, Bake Bideak elkarretaratzea eginen du Senperen.

Heriotzeraino kondena bete? 30 urte aski da! Xistor askatu! lelopean egin dute mobilizaziorako deia bake prozesuaren aldeko eragileek. Uztailaren 25ean egina dute hitzordua, 11:00etan, Senpereko bi sartzeetan, Netto supermerkatua dagoen tokian eta Xistera handia dagoen biribilgunean. Lehenbizikoan BAB hiriguneko, Lapurdi barnealdeko, Nafarroa Behereko eta Zuberoko jendea bildu nahi dute eta bigarrenean, Hego Lapurdiko jendea.


Agiñako ekintzaileen Kalebarreneko etxea

Kalebarreneko zaharberritzea abian da. Pixkanaka, lantegiak eta etxe gehienak botako dituzte eta etxe berriak egingo dituzte. Zutik geldituko direnen artean, oso berezia den bat dago: Pedro, Martina eta Juan Jose Arrizabalaga anai-arrebek duela 80 urte eraiki zutena.

Anai-arreba hauek Agiñan jaio ziren: taberna eraiki zen tokian zegoen baserrian. Banan-banan, Agiñatik Zumarragara jaitsi ziren lan egitera. Handik urte batzuetara, elkartu eta aroztegi bat ireki zuten Kalebarrenen bertan (etxearen ondoan zegoen eraikinean). Ondoren, duela 65 bat urte, Forjas Zumarraga enpresa sortu zuten etxearen atzealdean. Etxea Forjas Zumarraga enpresa sortu aurretik eraiki zuten. Maria Anjeles Arrizabalagak (Pedroren alabak), Agurtzane eta Garbiñe Basabe ahizpek (Maria Anjelesen alabak) eta Eli Zalduak (Martinaren bilobak) familiaren etxeari eta enpresei buruz hitz egin dute.

Maria Anjelesek etxea bera baino «gazteagoa» dela dio. «1941ean jaio nintzen eta 14 hilabete nituenean ekarri ninduten etxe honetara. Etxeak 80 urte eta erdi ditu, beraz». Etxea Felipe Mendiolak egin zuen, baina ez dakite arkitektoa nor izan zen.

Etxeak lau solairu ditu. Azpikoan Forjas Zumarraga enpresako biltegia eta bulegoak egon ziren eta gainean hiru etxebizitza egin zituzten: bat anai-arreba bakoitzeko. Primerako etxea egin zuten, nahiz eta zailtasunak izan zituzten. «Etxebizitza bakoitzean bi komun egin nahi zituzten, baina alkateak ez zien utzi. Zenbat jaten zen kontuan hartuta, bakarrarekin nahikoa zela esan zien. Garai hartan alkateak oso boteretsuak ziren! Bigarren komuna egin behar zen tokian despentsa egin zuten, baina ondoren toki horretan bigarren komuna egin genuen. Oso etxe ona da. Sekulako zimenduak dituela entzun dut beti».

Garbiñe bat dator bere amarekin. «Gainera, oso etxe handia da. Etxebizitza bakoitzak 167 metro koadro ditu. Eta sekulako terraza du atzealdean». Horretaz gain, teilatu laua du. Bertan, eguzkiak eguneko 24 orduetan ematen du. Eguzkia hartzeko toki bikaina da eta pandemia garaian bertan paseatzen zuten.

Bizilagun askok esaten diete etxe berezia dela. Josu Maroto arkitektoa iritzi berekoa da. «Estilo arrazionalistakoa da. Leiho borobilak, lerro zuzenak, balkoietako kurbak, teilatua, arotzeria… oso etxe polita da».

Arotza zenez, Pedro Arrizabalagak bere etxeko oheak egin zituen. «Aitak etxe honetara etorri zirenerako egin zituen oheak etxean ditut oraindik. Aita eta ama hil zirenean gurasoen gela berritzeko asmoa nuen, baina Agurtzanek zegoen bezala uzteko esan zidan», gogoratu du Maria Anjelesek.

Beti familiako lantegien ondoan bizi izan da: hasieran aroztegiaren ondoan eta ondoren forjaren ondoan. Aroztegian mahaiak, aulkiak, jostotzarak, esekilekuak… egiten zituzten. Etxean horietako batzuk dituzte oraindik. Forjan, berriz, enpresa ezberdinentzako piezak egiten zituzten. Maria Anjelesek automoziorako pieza asko egin zituztela gogoratzen du. Barreiros eta Santana enpresentzat, besteak beste. «Barreirosen arreba bat eta amaren ahizpa bat mojak ziren. Elkar ezagutzen zuten. Mojen eskutik hasi ziren Barreirosentzat lan egiten».

Forja baten ondoan bizitzea ez da gozoa, baina beraiek ohitu egin ziren. «Goizeko seietan hasten ziren lanean. Mailua martxan jartzen ez bazen, nire amona esnatu egiten zen», gogoratu du Elik. «Zer gertatu da? Gaur mailuak ez du jo, esaten zuen. Mailuak jotzen zuenean esnatu beharrean, mailuak jotzen ez zuenean esnatzen zen».

Zaratarik ez zuten falta. «Ni parean bizi naiz eta bertara joan nintzenean forja zabalik zegoen oraindik. Bizilagun batek forjako zaratarekin lo egitea ezinezkoa zela esan zidan», aipatu du Agurtzanek.

Enpresa 35 bat langile izatera iritsi zen, baina 2006an itxi egin zuten. «Enpresa atzeratuta gelditu zen. Handiei txikiei baino gehiago laguntzen zaie beti», esan dute. Bulegoan piezak eta katalogoak dituzte oraindik.

Kalebarren asko aldatu da: Forjas Zumarraga, Urolako Trena, uholdeak, hiltegia, San Antonio jaiak, Tiffany’s… historiara pasa ziren. Urolako Trenaren desagertzeak pena eman zien. «Hondartzara bizikletan joaten ginen eta ondoren trenean itzuli. Eta Hiru Erregeak Urolako Trenean heltzen ziren herrira», gogoratzen du Maria Anjelesek.

Uholdeak, ordea, ez dituzte nostalgiaz gogoratzen. «Euri asko egiten zuenean, oso gaizki pasatzen genuen. Ibaiak gainezka egiten zuen eta ura biltegira eta bulegoetara sartzen zen. Behin eskaileraren laugarren mailara iritsi zela gogoratzen dut. Emakume bat urak eramateko zorian egon zen. Burdin hesira eutsita zegoen eta atzealdetik Okendo kalera atera genuen».

Ibaiak 1992an egin zuen gainezka azkenekoz. Ondoren, zubi zaharra bota zuten, ibaiaren ibilgua zabaldu zuten eta Areizaga-Kalebarren plaza egin zuten. «Ordura arte, beldurrez bizi ginen. Izan ere, garai hartan dena errekara botatzen zen eta euri asko egiten zuenean zubi zaharreko begiak itxi egiten ziren», oroitu du Maria Anjelesek.

Kalebarren Zumarragaren bihotzean dago. «Hemen sekulako bizitza egon da. San Antonio jaiak herrikoak baino hobeak ziren», dio Maria Anjelesek.

Tiffany’s dantzalekua ere ondo gogoratzen dute. Izan ere, etxearen pare-parean zegoen.

«Tiffany’s-ek bere alde txarra zuen: txiza, botaka eta gauza gehiago, beti gure atarian», gogoratu du Elik.

Kalebarrenen ez zegoen aspertzerik. «Ikasten ari nintzenean, askotan ateratzen nintzen balkoira. Zigarro bat pizten nuen eta kaleko giroa ikusten nuen: Atxunberri eta bere kuadrillakoak kantuan Kortaberri tabernara bidean, jendea petrilean berriketan…», oroitu du Agurtzanek.

Hiltegia ere ondo oroitzen dute. «Txerriek, hiltzen ari zirenean, ateratzen zuten zarata gogoratzen dut. Garai hartako haurrontzat sekulako ikuskizuna zen. Gurasoek Ipintzara bidaltzen gintuzten ura hartzera eta bidean hiltegian gelditzen ginen. Haur guztiak txerriak nola hiltzen zituzten ikustera joaten ginen», gogoratu dute Agurtzanek eta Elik. «Txerriak hiltzen zituztenean joaten ginen ur bila», gehitu du Garbiñek. «Txekorrak eta txahalak ekartzen zituzten akabatzera eta Mendiaren parean uzten zituzten. Begira ze ipurdi ederrak!, esaten genuen», oroitzen du Agurtzanek. «Odola mangera batekin garbitzen zuten eta errepidean bukatzen zuen», aipatu du Elik.

Kalebarren egun baino kale biziagoa zela diote. «Orain ez dago ezer. Oso triste dago. Dena itxita dago. Txinatarren denda bakarrik dago eta gure amak beraiei esker dugula zerbait esaten zuen», gogoratu du Elik. Pixkanaka etxe zaharrak botatzen ari dira eta berriak egiten hasi dira. Horrek kaleari bizitasuna ematea espero dute. «Zerbait behar da. Zenbat jende bizi gara Kalebarrenen? Etxebizitza bakoitzean bat eta denak adinekoak», amaitu du Maria Anjelesek.

Eli, Garbiñe, Maria Anjeles eta Agurtzane, teilatuan. Etxea, eta ezkerretara fabrika. Atzealdeko terraza. Sarrera. Sarrera. Pertsianak. Balkoia. Balkoia. Maria Anjelesen etxeko egongela etxea egin zenekoa da. Maria Anjelesen egongelako lanpara. Pedro Arrizabalagak duela 80 urte egindako oheak. Urretxuko aldapa eta Irimo, teilatutik. Areizaga-Kalebarren plaza, teilatutik. Arrizabalaga anai-arreben aroztegian egindako aulkia. Arrizabalaga anai-arreben aroztegian egindako aulkiak. Arrizabalaga anai-arreben aroztegian egindako aulkiak. Forjas de Zumarraga enpresaren posterra. Forjas de Zumarraga enpresaren posterra. Forjas de Zumarraga enpresan egindako piezak. Forjas de Zumarraga enpresan egindako piezak. Maria Anjeles Arrizabalagak bere etxean duen Mary Francoren margolana.


Errenta aitorpenean eragozpen fiskala egiteko informazio bulegoa martxan Bilbon

Estatuei errenta aitorpenaren bidez ematen zaien diruaren parte bat ordaintzeari uko egitea da eragozpen fiskala, orain errenta aitorpena egitean adierazi dezakegu eta beste elkarte bati bideratu gure ekarpena. Estatuek gerraren negozio suntsitzailean gero eta baliabide gehiago erabiltzen dute, eta azken urtean gastu militarraren igoera nabarmena izaten ari da, Ukraniako gerraren aitzakian. Errenta aitorpenean eragozpen fiskala egitea bidegabeak edo kaltegarriak diren ekimenetan kolaboratzeari uko egitea da. Bilbon informazio bulegoa zabaldu dute, eta beraiekin berba egin dugu.

https://bilbohiria.com/docs2/2023/ibaizabal/230425_harkaitz_errenta_aitorpena.mp3

Deskargatu hemen.


Iragan luzeko aldarri bat eguneratzera

Naziogintza taldeak deituta, dozenaka lagun elkartu dira Azpeitian, Euskal Errepublikaren Eguna ospatzeko. 1931ko apirilean haren aldeko mozioa onartu zuten zinegotziak omendu dituzte ekitaldian.


Orioko hilketa matxista salatzeko elkarretaratzea

Informazio guztia, hemen.


Atzeratu egin dute 'Xabier Lete: gezur eta egia gurea' ekitaldia

Parte hartzaile batek positibo eman du koronabirusean. Datozen egunetan esango dute noiz egingo duten ikuskizuna.

Aurten dira hamar urte Xabier Lete hil zela, abenduaren 4an. Haren obra eta figura aztertu dituzten lanen sokan heltzekoa da Xabier Lete: gezur eta egia gurea ekitaldia. Bihar egin behar zuten aurkezpena, Donostian. Izan ere, Donostia Kulturaren eta Gipuzkoako Foru Aldundiaren bultzada izan du proiektuak, eta 30 kulturgilek baino gehiagok hartuko dute parte omenaldian, Frantxis Lopez Landatxek osatu duen gidoiari jarraituta. Parte hartzaile horietako batek positibo eman du koronabirusean, eta biharko aurkezpena atzeratzea erabaki dute. Datozen egunetan adieraziko dute noiz egingo duten.

Nagore Plazaola izan da lanaren ekoizlea, eta Fernando Bernues arduratu da zuzendaritza artistikoaz. Bernuesek egin zion gidoiaz arduratzeko proposamena Lopez Landatxeri, zeinak Gipuzkoako Aldundiak lanean hatsean ezagutu zuen kantaria eta poeta, aspaldi. «Sartu berriak ginen Imanol Murua [Gipuzkoako kultura diputatua orduan], Xabier eta hirurok. Urte horietan ezagutu genuen elkar, eta hortik aurrera lagun egin». Haren izaera «anitza» gogoan hartuta aritu da omenaldiko ekitaldia atontzen orain. «Xabierrek bazuen biluzteko erraztasun handia; lotsatia izan arren, bere poesian eta kantuetan egiten zuen hori».

Musikariak, olerkariak, bertsolariak, idazleak eta dantzariak izango dira ikuskizunaren parte. Luzea da zerrenda: Bernardo Atxaga, Pier Paul Berzaitz, Itxaro Borda, Eñaut Elorrieta, Igor Estankona, Luis Garde, Aintzane Galane, Pascal Gaigne, Jon Gerediaga, Karmele Jaio, Mariasun Landa, Oihana Lekuona, Anjel Lertxundi, Jon Martin, Alaia Martin, Jabier Muguruza, Pello Ramirez, Olatz Salvador, Asier Serrano, Antton Valverde, Argia dantza taldeko kideak eta beste.


Araba Euskaraz jaialdiaren inguruko ale berezia, aste honetako ALEAn

ALEAren 372. zenbakian, Araba Euskaraz ikastolen aldeko jaialdia: ekimenaren historia, aurtengo egitaraua, Salome Martinez de Ilarduia Lautada Ikastolako zuzendaria, Ttek elektrotxaranga eta Julen del Rio zesta-punta jokalaria.

Sakonean. Hamabost urte, abiturik gabe. Berriz ere Olarizuko zelaietan ospatuko da Arabako ikastolen aldeko jaialdia, ekainaren 11n. Aurtengo edizioa Aguraingo Lautada ikastolaren aldekoa izango da. 2008an sortutako ikastetxeak hamabost urte beteko ditu datorren urtean, eta bere hezkuntza proiektuari "bultzada" emateko baliatu nahi du festa. Estitxu Ugarte Lopez de Arkauteren erreportajea.

Elkarrizketak

Salome Martinez de Ilarduia, Lautada Ikastolako zuzendaria: "Komunitatea sendotzeko balio izan dute urteko ekitaldiek". Berriz ere, Arabako ikastolek bat egingo dute euskararen erabilera sustatzeko eta ikastetxeetan beharrezko erreformak egiteko dirua biltzeko. Aurten lortutako dirua Aguraingo Lautada ikastetxerako izango da. Anakoz Amenabarren elkarrizketa.

Unai Ruiz de Viñaspre, Ttek elektrotxaranga: "Kalean sortzen dugun giro alaiagatik datorkigu jendea". Aurtengo Araba Euskarazen kanta egitea Ttek elektrotxarangaren esku egon da. hamarkada bat baino gehiago daramate musika kalez kale eramaten, eta euskal herriko txoko andana ezagutu dituzte bidean. Juanma Gallegoren elkarrizketa.

Julen del Rio, zesta-punta jokalaria: "Niretzat zesta-punta munduko kirolik politena da". 1.200 lagunetik gora Araba Euskarazen aldeko zesta-punta jaialdian izan ziren martxoan, Olabe pilotalekuan. Harrera beroa egin zioten ikusleek Julen del Rio puntista gasteiztarrari. Bere ibilbidearen berri izan du ALEAk. Asier Muelasen elkarrizketa (Lokarri Kirola).

Beste edukiak:

Iritzia: Unai Mendizabal (Arabako ikastolen lehendakaria), Elkar-ekin

Iruditan: 1985, Araba Euskaraz ahaztezina

Historia: Sinonimoen Hiztegiaren 40. urteurrena

ALEAkideak: Lautada Puzzle Room

Zozketak: EHZ Festibala, Parral Taberna eta Lautada Puzzle Room

Euskararen Agenda: ekainaren 9tik 15era

ONLINE IRAKURRI

Izan zaitez ALEAkide eta babestu ALEA

Aste honetako

EUSKARAREN AGENDA

Ekainaren 9tik 15era


Gabonetarako ekintza ugari antolatu dituzte Azkoitian haurrentzat eta nerabeentzat

Artxamendi topalekuan zein Abarketatxo ludotekan ekintzak egingo dituzte. Bestelako tailerrak eta ikuskizunak ere antolatu dituzte aurtengorako, ordea. Guztietarako izena eman edo sarrera erosi beharko da aurrez.

Azkoitiko Udaleko Gazteria sailak sustatuta, eta Artxamendi topalekuarekin eta Abarketatxo ludotekarekin elkarlanean, hainbat ekintza antolatu dituzte Gabonetarako haurrentzat eta nerabeentzat. Aurten, egungo osasun egoeragatik, ez dute Gabonetako parkerik jarriko Elkargunean, baina aisialdiko ekintzetan, tailerretan eta ikuskizunetan parte hartzeko aukera izango da.

Artxamendi topalekuan, ohi bezala, Gazte Astea egingo dute abenduaren 28tik urtarrilaren 5era. Ibilaldiak, jolasak, lehiaketak, tailerrak eta scape room saioak egingo dituzte, besteak beste. Ekintza horietan parte hartzeko izena ematea nahitaezkoa izango da, eta horretarako aukera hilaren 18ra arte egongo da, Gazte Zerbitzu Bulegoan.

Abarketatxo ludotekan, bestalde, abenduaren 28tik urtarrilaren 5era bitartean Negunebai ekintzak egingo dituzte. Besteak beste, sukaldaritza, eskulanak, lehiaketak eta egunpasak egingo dituzte. Ludotekako bazkide direnek abenduaren 11tik 15era bitartean eman beharko dute izena, Gazte Zerbitzu Bulegoan. Bazkide ez direnek, berriz, abenduaren 16tik 23ra bitartean. Plazak mugatuak izango direla jakinarazi dute antolatzaileek.

Tailerrak eta ikuskizunak

Gazte Astea eta Negunebai ekintzez gain, Gazteria sailak tailerrak eta ikuskizunak ere lotu ditu Gabonetarako. Abenduaren 28tik 30era bitartean, DBH1etik DBH4ra bitarteko ikasleentzat 'Egin zure drona' ikastaroa eskainiko dute Elkargunean. Tailer horretan parte hartzeko izena eman beharko da abenduren 18a baino lehen, Gazte Zerbitzu Bulegoan. Egun berdinetan, LH3tik LH6ra bitarteko ikasleentzat Lego, Spike eta Prime bezalako robotika ikastaroa eskainiko dute. Horretarako ere izena eman beharko da Gazteria Zerbitzuaren Bulegoan, hilaren 18a baino lehen.

Ikuskizunak ere izango dira, ordea, Elkargunean. Burutik jota, Ganbaran, Patxin eta Potxin pailazoen Ingurumena zaindu zirkua eta Kantu Kolore taldearen Ametsen urtebetetzea emanaldia izango dira. Abenduaren 26an, 16:30ean, Trokolo Antzerki Taldeak Burutik jota antzezlana eskainiko du haurrentzat eta sendientzat, Elkarguneko estalitako kantxan. Abenduaren 27an, berriz, Ttipia produkzioak Ganbaran antzerkia eskainiko du haurrentzat eta gurasoentzat. Antzezlana Elkarguneko estalitako kantxan izango da, 16:30ean.

Urtarrilaren 2an, bestalde, Patxin eta Potxin pailazoek Ingurumena zaindu zirkua eskainiko dute. Emanaldi hori ere Elkarguneko estalitako kantxan izango da, 16:30ean. Urtarrilaren 3an, azkenik, Kantu Kolore taldearen Ametsen urtebetetzea emanaldia izango da ikusgai Elkarguneko estalitako kantxan eta ordu berean.

Ikuskizun horietarako sarrera guztiak abenduaren 14tik aurrera eskuratu ahal izango dira Gazte Zerbitzu Bulegoan. Goizez, 10:00etatik 12:00etara egongo dira sarrerak eskuragarri, eta arratsaldez, 17:00etatik 19:00etara bitartean. Ikuskizun bat ikusteko sarreraren prezioa hiru eurokoa izango da, baina lau ikuskizunak ikusteko bonoa ere egin dute, eta 10 euroren truke eskuratu ahalko dira.


Urtarrilaren 5ean, Azpeitiko eta Zarauzko zenbait denda zabalik izango dira

Bertan Azpeitiko Merkatarien Elkarteak adierazi duenez, igande honetan, hilak 5, zabalik izango dira Azpeitiko hainbat denda, Errege egunaren harira, azken orduko erosketak egin ahal ditzaten herritarrek. Honako 22 dendak izango dira zabalik: NKN, Koket, Jostaldi, Ttipi Ttapa, Irati Gazte Moda, Gurrutxaga Parafarmazia, Movilquick, Biur, Zuri Beltz, Nerea Eskulanak, Gotain, Arku, Mina Mertzeria, Brod Konpon, Disdira, Danetik, Adolfo Dominguez, L. Xaxarki, Azkue, Edurne Oinetakoak, Kukua eta Iris. Denda bakoitzak bere ordutegia izango duela jakinarazi du elkarteak. Zarauzko denda asko hilaren 5ean zabalik izango direla ere jakinarazi du Murkil Merkatarien Elkarteak.


Irungo ertzainen kopurua zergatik murriztu den galdetuko dio udalak Segurtasun Sailari

Martxoaren 28an Ertzaintza eta Irun eta Hondarribiko udaletako Udaltzaingoak Koordinatzeko Batzordea egin zuten, eta delitu-gertaeren polizia-azterketa eta balantzea egiteaz gain, ertzainen kopurua murriztu egin zutela baieztatu zioten Irungo Udalari. “Ez dugu ulertzen zer gertatzen ari den”, adierazi du Cristina Laborda Udaltzaingoaren ordezkariak. Hartara, gutun bat bidaliko diote Segurtasun Sailari “ertzainen kopurua murriztu delako kezka azaltzeko, eta agente horiek berriro Irungo polizia-etxean sar daitezen eskatzeko”.

2021. urte bukaeran agente berriak sartu zirela gogorarazi du Labordak, “berri ona” izan zela dio. Baina, urtebete igarota “jada ez direla beharrezkoak” jakinarazi zietela deitoratu du. Agente horien itzulera eskatzeko arrazoia “hiriko segurtasun eta bizikidetzaren alorrean aurrera egiteko elkarrekin ematen ari garen urratsetako bat” direla ertzainak izan da.

EAJren jarrerari ere erreparatu diote, “bere udal taldeak segurtasunean arreta handiagoa eskatzen duen bitartean, alderdi berak aurkakoa egiten du Jaurlaritzako Sailean: pertsonala murriztu Irunen”. Jeltzaleei galdegin diete “koherenteagoa eta arduratsuagoa” izan daitezen.

Udaltzaingoan 12 laguntzaile gehiago

Udal ordezkariak azaldu du ez dutela geldirik egon nahi eta “urrats gehiago” egingo dituztela. Hala, Udaltzaingoan 12 laguntzaile sartuko direla jakinarazi dute, “kalean presentzia gehitzeko”. Printzipioz apirilaren erdialdean hasiko dira lanean Euskal Poliziaren Akademiatik (Arkaute) etorritako agenteak eta 2024aren hasiera arte izango dira.

Laguntzaile hauek kontratatzea “gure eskumenen arabera, herritarrekin dugun konpromisoa betetzea” dela baieztatu du Labordak. Atzo iragarri zituen 12 udaltzainez gain, “beste agente berri batzuk ere iristekotan dira udal gisa hartzen ari garen ekintzen barruan”.


Gipuzkoako ostalaritzako hitzarmen berriari buruzko tailerra

Laneko Autodefentsa Sareak antolatu egingo dute saioa.


Urteko azken Tipi-Tapa

Adinekoek ikasturteko Tipi-Tapa ekimenaren laugarren saioa egin dute, gaur goizean, Bidania-Goiatzen.

2021. urteko Tipi-Tapa ekimenaren laugarren saioa egin dute Bidania-Goiatzen. Gaurkoan herriko adinekoek bakarrik hartu dute parte, COVID-19a dela eta eskolako haurrak konfinatuta daudelako.

Oraingoan, eta urtea ondo bukatzeko, Goiazko ostatuan salda beroa hartu dute.

Urte berriarekin batera indartsu bueltatuko da Tipi-Tapa ekimena, eta dagoeneko jakinarazi dituzte elkartuko dituzten egunak. Urtarrilaren 26an, otsailaren 23an, martxoaren 30ean, apirilaren 27an, maiatzaren 25ean, ekainaren 29an, irailaren 28an, urriaren 26an, azaroaren 23an eta abenduaren 14an.

Hasiera emateko, Bidaniako frontoian elkartuko dira 10:30ean. Aldiz, boluntario izan nahi dutenek 943 68 11 28 telefono zenbakira deitu edo saiaz@saiaz.eus helbide elektronikora idatzi beharko dute.


Ate joka dira Hiruerreketako jaiak

Uztailaren 27an eta 28an ospatuko dituzte Hiruerreketako festak. Haur-jolasak, kontzertuak, herri bazkaria... denetarik antolatu dute aurtengoan ere.

Datorren asteburuan, uztailaren 27an eta 28an, ospatuko dituzte Hiruerreketako festak. Larunbat eguerdian hasita, egitarau zabala antolatu dute auzokideek igande arratsaldera arte.

Hemen dago ikusgai egitaraua, osorik:

Uztailak 27, larunbata

16:30-20:00. Jolas erraldoiak, 3 urtetik 99 urtera bitartekoentzat: partxisa, artzain-jokoa, Zarautz fesoka...

18:30. Txokolatea parte hartzaileentzat.

18:30. Auto telegidatuen erakustaldia eta haiekin jolasteko aukera.

21:00. Afari arina.

21:30. Apalatxe kantautorea.

23:00. Moonshine wagon taldea.

00:30. Fan&Go! erromeria taldea.

Uztailak 28, igandea

10:00. Auzolana.

11:00. Hamaiketakoa eta poteoa.

13:00. Bazkarirako karpa eta mahaiak prestatzea.

14:00. Herri bazkaria. Postrearekin batera, bertsolariak.

17:30. Haur jolasak eta musa.


Danbaka: Sindy Berbenas taldearen kontzertua

Boskote arrasatearraren punk-oi! doinuak Danbaka Musika Lehiaketaren V. edizioan.


Arrasate Musikaleko ikasleen kontzertua

Kontzertua eskainiko dute Arrasate Musikaleko kideek; zazpi taldek hartuko dute parte. Sarrerak kontzertuko egun berean, 17:30ean, jarriko dituzte eskuragai Amaia Antzokiko leihatilan.


Beste bi langile epaitu dituzte Tubacexeko greban parte hartzeagatik

Tubacexeko langile batek hiru urte eta hamar hilabeteko espetxe zigor eskaerari egin behar izan dio aurre, eta hamalau hilabeteko eskaera fiskalari besteak. Lankideek absoluzioa eskatu dute Gasteizko epaitegien aurrean.

Bata bestearen atzean iristen ari dira duela bi urte greba mugagabea egin zuten Tubacexeko langileen aurkako epaiketak. Asteazken honetan, beste bi behargin epaitu dituzte Gasteizko Justizia Jauregian. 2021eko otsailaren 23an, Tubacexeko greba lehen aldiz iritsi zen hedabide handien agendara, grebalarien eserialdi baketsu bat liskarrekin, zauritu ugarirekin eta atxilotuekin amaitu zelako.

Egun hartan atxilotutako langileetako bat ekainean epaitu zuten, baina gaur izan da beste bi lagunen aurkako epaiketa. Fiskaltzak hamalau hilabeteko espetxe zigor eskaera egin du bientzat, agintaritzaren kontrako atentatua egotzita; horrez gain, ertzainei lesioak eragitea leporatuta, isun ekonomikoa eskatu diete ere.

Hala ere, langileetako baten aurka zigor gogorragoa eskatu du akusazio partikularrak, hainbat ertzainen abokatuak: urte eta erdiko espetxe zigor bikoitza agintaritzaren aurkako bi atentatu egotzita, bost hilabeteko kartzela zigor bikoitza erresistentziaren akusaziopean, eta kalte-ordainak ustezko lesioengatik. Hau da, bi langileetako batek guztira 46 hilabeteko —hiru urte eta hamar hilabete— zigor eskaerari aurre egin behar izan dio.

Bi langileek beren lankideen elkartasuna jaso dute Gasteizko epaitegien aurrean. Izan ere, 10:30ean, Tubacexeko grebaren harira auzipetutako pertsona guztien absoluzioa exijitzeko elkarretaratzea egin dute, Langile borroka ez da delitua! lelopean. 09:30ean, gainera, Amurriotik eta Laudiotik autoz joateko kedadak egin dituzte.

Testua: Arabako ALEA / Argazkiak: Hala Bedi


Erramu eguna

Herriko Plazan, 11:00etan, Erramu bedeinkatzea eta prozesioa


Donejakue bideko aterpetxeak, berriro zabalik

Pandemiaren ondorioz atzo arte itxita egon dira Donejakue bideko aterpetxeak. Orain, Orreagatik Santiagoraino, 25 kilometroko tartean, aterpetxea bat behintzat irekita egongo da.


Diziplina askotako zortzi proiektu garatuko dituzte Sormen Bekekin

21 egitasmo aurkeztu dituzte aurten Azpeitiko Sormen Beketara, eta horietatik zortzi izan dira hautatuak. Bi sortzailek egonaldiak egingo dituzte Dinamoa sormen gunean, eta beste seik proiektuak garatuko dituzte.

Atzo jakinarazi zuten nortzuk izango diren aurten Sormen Bekak jasoko dituzten sortzaileak. Dinamoa sormen gunean egin zuten diruz lagunduko dituzten egitasmoen aurkezpena, Kulturaz kooperatibako eta udaleko ordezkariak eta beka jasoko duten sortzaileetako zenbait bertan zirela. 21 proiektu aurkeztu dituzte aurten, iaz baino zazpi gutxiago, baina, hala ere, "proiektu asko", Leire Goenaga zinegotziaren hitzetan.

Aurten ere zortzi proiektu lagunduko dituzte bi erakundeek: bi sormen egonaldien modalitatera aurkeztutakoak dira –4.000 euro jasoko ditu bakoitzak–, eta gainerako seiak sormen prozesuen modalitatera aurkeztutakoak dira –12.000 euro banatuko dituzte sei lanen artean–. Guztira, beraz, 20.000 euroko dirulaguntza jasoko dute hautatuak izan diren proiektuek, eta sortzaileek eskura izango dituzte herriko kultur azpiegiturak –Dinamoa sormen gunea, Soreasu antzokia eta Sanagustin kulturgunea, besteak beste–, baita Kulturaz kooperatibako kideen bidelaguntza ere.

Sormen Bekek udalarentzat duten garrantzia nabarmenduz hasi zuen hitzartzea Goenaga zinegotziak. "Azpeitiko Udalarentzat beka hauek oso garrantzitsuak dira kultur mugimenduan eta sorkuntzan eragiteko", eta horren isla da urtez urte izan duten bilakaera. Azpeitiko Udalak eta Kulturaz kooperatibak 2016. urtean sortu zituzten Sormen Bekak eta harrezkero asko izan dira urtez urte beken deialdietara aurkeztu diren taldeak eta norbanakoak, eta horietako hainbat euren proiektuak garatzeko laguntza jaso dutenak. Lehen urteetan, 6.000 euro banatzen zituzten bekadun guztien arten; gerora, aurrekontua bikoiztea eta 12.000 euro banatzea erabaki zuten; eta azken urteotan, berriz, 20.000 eurorekin laguntzen dituzte hautatutako sormen proiektuak.

Diziplina ugari

Beka jasoko dutenen artean, azpeitiarrak dira lau: Iosu Azkue, Felipe Murillo, Patxi Juaristi eta Enok Sudupe. Azkuek neurri naturala izango duen marmolezko eskultura bat egitea du helburu. Azpeitiko emakumeei omenaldia izango da Azkuek egingo duen lana, urteetan emakumeek egindako zaintza lanen aitortza gisa.

Murillok harremanen inguruko eleberri bat idatziko du. "Gizontasunaren inguruko artefaktu bat, aitatasunaren errebisio bat, maskulinitatea eta zaintzaren arteko zubiak eraikitzeko aitzakia bat. Harremanen ertzak arakatuko ditu eta protagonistak hainbat gorabeherei egin beharko die aurre".

Juaristik Hormatik zuntzera proiektuan stencil edo txantiloi teknika erabiliz jorratutako lanak zuntzera pasatzeko helburua du. Spray eta txantiloietatik haratago, serigrafia, tinta, grafitoa eta akrilikoa gisako materialak eta teknikak paperean, kartoian, mihisean eta beste hainbat euskarritan aplikatuko ditu.

Sudupek azpeitiarraren Hau holaxeenk proiektua irudimenetik ekintzetara pasatuko du, herriko kontuak abiapuntu hartuta. Ekintza plan bat diseinatu eta exekutatzea du helburu. Izen berarekin 2013-2020 artean Uztarria aldizkarian publikatutako eta argitaratu gabeko irudi batzuk gorpuztuko ditu.

Paula Huartek Esquejes proiektua garatuko du. Zeramika lantzen du eta loturan, irudien segidan, oinarritutako eraikuntza modu bat planteatzen du. "Normalean instintiboki gertatzen den ekintza baten garapen kontzientea da nire asmoa. Geldialdi bat obra baten sortze prozesuan, aldi berean beste baten sorburu bihurtuko dena".

Usua Martinezek tebeo formatuan pertsonaia finko batzuei buruzko kontakizunak egingo ditu. Alison Bechdelen Dykes to watch out for hartuko du erreferentziatzat, eta bollera komunitate baten bizipenak eta tirabirak kontatzen ditu.

Bi egonaldi ere bai

Iker Gozategik garrasiaren bilakaera eta aldaerak ikertuko ditu Dinamoa sormen gunean egingo duen egonaldian. "Bizkarreratzen dugun historia, kultura, arraza edo genero ikuspuntuetatik, ezberdinak dira garrasi ohiturak, baina gizaki zein animalia gehienak batzen gaituen kontzeptu unibertsala da orrua egitearena", eta hori ikertuko du artistak.

Azkenik, Leire Lakunzak Azpeitiko Parrokiako Bakardadearen Kaperako pintura errenazentisten gainean zuzeneko argi eta soinu esku hartzeak egingo ditu bere sormen egonaldian, Laino zerratu bat izeneko proiektuan.


Urtarrilaren 26an zozkatuko dituzte Ibaiondoko etxebizitza sozialak

Parte-hartzaileen behin betiko zerrenda Bizkaiko Aldizkari Ofizialean argitaratuta, hurrengo asteko eguenean, 12:00etan, Avanzadako NH hotelean egingo dute Ibaiondo 15B P02 lursaileko 26 etxebizitzen zozketa.

Leioako Udaleko iturriek jakinarazi dutenez, zozketa zuzenean ikusteko edukiera mugatua izango da, beraz, joan gura dutenek aldez aurretik izena eman beharko dute esteka honen bitartez. Halaber, prozesua streaming bidez ere jarraitzeko aukera ere egongo da esteka honetatik.


Bideoa: Haurren Euskal Jai Eguna Zarautzen

http://youtu.be/mQgSqUe3rXY


Mus jokalariek festetako plaza inguratu dute

30 mus jokalari bikote lehiatzen ari dira ostiral bazkaloste honetan Urdaiagako jaietako mus txapelketan.

Itzaletan zenbait uneetan eta euri zaparrada gogorretatik salbu San Estebango Jai Batzordeak egokitutako karpen azpian eta baita oholtzan ere. Kontzertuetarako espazioa bera ere Urdaiagako jaien baitan ostiral arratsalde honetarako iragarria zuten mus txapelketarako baliatu behar izan dute. 15:30etan zabaldu duten izen-ematearen baitan, 30 bikote apuntatu dira lehiaketarako. Ikusten duzuen moduan, Urdaiagako plaza inguratu dute mus jokalariek.

Herrikide hainbat zeuden parte hartzaileen artean, baina baita kanpotik etorritakoak ere; Ormaiztegi edota Getaria aldetik etorritako bikoteak ere izan dira lehiakideen artean. Azkenean, ordea, etxekoak txapeldun:

Honatx txapelketan saritu dituzten lehenengo lau bikote sailkatuak:

1. saria, Usurbilgo Nagore eta Koldo Lertxundirentzat: marisko bandeja bana, txapela eta xanpain botila bana.

2. saria, Getariako Iñaki eta Enekorentzat: urdaiazpiko paleta bana, kopa eta xanpain botila bana.

3. saria, Usurbilgo Julen Nazabal eta Jon Ulirentzat: kilo bateko txuleta bana eta xanpain botila bana.

4. saria, Ormaiztegiko Gorka eta Gorkarentzat: txorizo eta gazta bana eta xanpain botila bana.


David Grossman eta Leila Slimani Literaktumen


Hondamendi ekologikoa hizpide Gaztañoko auzo lokalean

Gaztañoko auzo lokalak antolatutako hitzaldi dinamikaren barruan, solasaldia izango da ostiralean. Hondamendi ekologikoa erronkak eta aukerak aukeratu dute oraingoan. Juan Gorostidi Berrondo izango da hizlaria.

Idazlea da Gorostidi eta Jauzi Ekosoziala-Euskal Herria Bizirik plataformako kidea, besteak beste. Taiji Juanko irakaslea da, eta Gaztañon bost urte darama auzoko taldea gidatzen eta ikastaroak ematen.

Hitzaldi solasaldia ostiralean izango da, hilak 6, Gaztañoko auzo lokalean, 19:00etan hasita.


Ondo gaude

Irailean opor egun batzuk hartu ditut. Lagunekin bidaiatzeko tarte bat eskaini diot nire buruari. Eta bigarren astean, etxetik, egin beharreko eta atzeratutako gauzei aurrea hartzen saiatu naiz. Medikura joan, lan ordainduetatik kanpoko lanei jarraipena eman... eta zinera joateko tarte bat ere topatu dut aste tartean. Eta baita gustura itzuli ere, Itsaso Aranak idatzi, ekoiztu eta zuzendutako 'Las chicas estamos bien' lehen filma ikusi ostean.

Kontakizuna, uda luze eta eternal batean kokatzen dela dirudi. Pertsonaia nagusien artean, guztiak emakumeak, bizitza, heriotza, sorkuntza-prozesu, maitasun eta harremanen inguruko elkarrizketak garatzen dira. Eta niri bereziki, heriotzaren inguruko ikuspuntu eta begiradak atzeman ninduen.

Pertsonaietako batek, beste bati, galdu zuen pertsonarekin hitz egitea gomendatzen zion. Oraindik ere, berarekin harremana mantentzeko modua zela. Eta nahiz eta gaur egun bilakatu zeneko pertsona egiaz ezagutzerik izan ez zuen, elkarrizketa hori elikatzeko saiakera egiteko. Orduan pentsatu nuen, noizbait nik ere egin izan nuela. Aitona-amonekin zehazki. Baina dagoeneko nahiko utzita dudala ekintza hau. Kasualitatez edo kausalitatez ordea, Aitonarekin lotu nauen pasarte bat izan berri dut. Eta ezin aukera hobeagoa baliatu ariketa sano honi berrekiteko.

Alazne Arruti:

"Ikasketarik kasik ez eta hala ere, ingeniari baten pareko erresoluzio gaitasuna zuen aitonak"

Irailarekin batera, Aginagako data berezienetakoak gerturatzen hasi ohi dira. Eta San Praixkuen antolaketa lanen artean, Herri Kirolak prestatu behar izaten ditugu. Ergometroa, ingudea, txingak, lokotxak, sagar-bilketa, zakuak, arto aletzea eta trontza. Maiz ibili gara herri kirol ereduaren inguruan hitz egiten. Berritasunen bat eragiteko gogoa adierazi dute baten batzuk. Bestelako probak baliatzeaz, beste herriren bateko talderen bati erronka proposatzeaz... baina bueltan-bueltan, ostera ere, lehengora itzultzen gara. Ohiko tradizioari jarraipena emanaz, besterik ezean. Eta aurten ere, betiko lanei aurre egingo diegunez, trontza zorrozteko beharrean topatu gara.

Hauxe izan da, Aitonarekin hitz egitera bultzatu nauena. Izan ere, garai batean, berak zorrozten zituen sukaldeko labanak, konpontzen eta txukuntzen baserriko lanabesak. Berak, ikasketarik kasik ez eta, ingeniari baten pareko erresoluzio gaitasuna zuenak. Esku zartatu eta adimen abilarekin, edonolako aparatuak sortzen zituenak.

Eta orain, han hemen ibili behar bilaketan, aipatutako trontzak zorrozteko gai izango den pertsona baten bila. Azkenean, Seguran, beraren pareko 81 urteko gizon heldu batengana jo dugun arte. Eta esan nahi nizuke, ondo gaudela aitona. Baina nahiago izango nukeela, hemen etxean, zurekin trontzak zorrozten jarraitzeko ohorea izango banu.


BBVAk 94 langile kaleratuko ditu Euskadin, eta 20 Nafarroan

LAB sindikatuak "eraso berri honi erantzuteko" deia egin die langileei.

BBVAk sindikatuei aurkeztutako enplegu erregulazio espedienteak (EEE) EAEn 94 langile kaleratzea aurreikusten du; horietako 66, Bizkaian; 16, Gipuzkoan; eta 12, Araban. Gainera, Nafarroan beste 20 langile utziko dituzte kalean, LAB sindikatuak jakinarazi duenez.

Sindikatuaren aburuz, bankuak iragarritako Enplegu Erregulazioko Espedientea "onartezina" da, eta "eraso berri honi erantzuteko" deia egin die langileei.

LABek azaldu duenez, "onartezina da orain BBVAk, duela egun gutxi Caixabankek eta lehenago beste hainbat finantza-erakundek egin bezala, milaka lanpostu kendu nahi izatea, aberasten jarraitzen duten bitartean, milioika euroko irabaziak lortzen".

Sindikatuaren esanetan, azken hiru urteetan bankuak "11.000 milioitik gora" irabazi izana aitortu du, eta gehitu du EEEak kaleratzeak dakartzala langileentzat eta "eskandaluzko soldatak" zuzendaritzarentzat.

Gainera, LABek salatu duenez, digitalizazioa dela eta, "bezeroak behartu dituzte online bidea erabiltzera, sukurtsal ugari itxi eta banku-eragiketak egiteko kutxarik gabe utzi ondoren".

Bankuak sindikatuei azaldu dienez, 3.800 kaleratze egingo dituzte Estatu osoan, hau da, 23.300 langileen % 16,3. Gainera, 530 bulego itxiko dituzte, haien sarearen % 21,3.


Desazkundeari buruzko hitzaldia bertan behera

Anerreka ingurumen elkarteak urtarrilaren 27rako antolatua zuen solasaldia bertan behera utzi dutela berri eman du.

Osasun krisialdiaren eraginez erabaki behar izan du aipatu solasaldia bertan behera uztea. Anerreka ingurumen elkartetik berri eman dutenez, hizlariak ezingo du bertaratu hitzaldira.

"Desazkundea: patu saihestezina nola bihurtu emantzipazio bide" izeneko solasaldia zen antolatua zutena urtarrilaren 27rako 18:30etan Sutegiko auditorioan. Soziologian doktorea izan eta EHUko Soziologia eta Gizarte Langintza Saileko irakasle eta ikertzailea den Joseba Azkarraga Etxagibel gonbidatu asmo zuten hitzordura.

"Krisi ekosoziala da gure garaiko datu funtsezkoa. Goitik behera baldintzatuko ditu gure biografiak, komunitateak, jendartea, mundua. Halaxe da dagoeneko, baina nabarmen areagotuko dira bere eztenkadak. Mendea hasi genuen oihartzun handiko leherketa finantzarioarekin. Ondoren, pandemia. Bietan suma daiteke koloso beraren silueta: zoru biofisikoaren hondatzea. Biak ala biak aurreikusgarriak ziren, eta aurreikusi ziren. Prozesua hasi baino ez da egin: zer da geroak dakarkiguna, ebidentzia zientifikorik onenak eskuetan? Distopia ez da halabeharra, ordea: zein da egitasmo emantzipatzailearen gidoi berria, distopia kapitalista are basatiagoak zeru-lurrak konkistatu ez ditzan?". Galdera hauen bueltan egituratuko dute hurrengo asteko hitzaldia.


Ordiziako Idiazabal Gaztaren Kofradiak bere 33. kapitulua ospatu du

Festa eguna dute gaur Ordizian Idiazabal Gaztaren Kofradiako kideek, 33. kapitulua ospatzen ari direlako goizetik. Kofradiakide berriak eta ohorezko kofradiakideak zein emerituak izendatzeaz gain, bestelako omenaldiak ere izan dira eguerdi aldean udaletxean. Kapituluari amaiera emateko, bazkarian elkartu dira gero.

Bilkura 10:30ean hasi da, D’elikatuz Interpretazio Zentroan, kofradiakideei eta gonbidatuei egindako harrerarekin. Hamarretakoa izan dute gero, eta amaitutakoan, Oroith abesbatzak emanaldi txiki bat eskaini du bertan. Udaletxe aldera abiatu dira ondoren, eta Plaza Nagusiaren ondoan taldeko argazkia atera ondoren, harrera egin diete partaide guztiei Adur Ezenarro alkateak udaletxeko areto nagusian, eta bertan ospatu dira eguneko ekitaldi nagusia eta omenaldiak.

Idiazabal Gaztaren Kofradiak Rosa Diez Urrestarazu idazlea eta kazetaria izendatu du kide berri gaurko kapituluan, eta Ohorezko Kofradiakide titulua ezarri die Jon Etxeberria eta Puy Arrieta gaztagileei, Jose Antonio Elosegi Agirrezabala azokako saltzaileari, Ordiziako Txistulariei bere 50. urteurrenean, eta kofradien federazioko lehendakari den Juan Manuel Garmendiari. Bestetik, Pedro Mari Arana Lasa eta Jose Ramon Garcia Lapitz kofradiakide emeritu izatera igaro ditu, eta hil ondoko omenaldia ere egin dio Atxen Jimenez Tafallako Tubal jatetxeko sukaldariari.


Egun Ero: ekainak 8

Bolante baten historia dokumentalaren zuzendarietako bat, Iban Toledo, elkarrizketatu dugu gaurko saioaren lehen zatian. Izan ere, ostegunean Erasoko zine klubean pelikularen proiekzioa eta aurkezpena izanen dira. Saioaren bigarren zatian, kirolaren inguruko ikasturteko azken kolaborazioa izan dugu Aitor Paternainekin (pilota) eta Pello Kañamaresekin (herri kirolak).

Erabilitako kantak:

-Fermin Balentzia - Maravillas

-Ruper Ordorika - Aski dena buruz gain ipintzeko

-Amoona - Urte mugatuak

-Izaro - La felicidad


Urpekaritzako bataioak egingo dira abuztuaren 20an

Zumaiako OlarruSub Ur Azpiko Jardueren Kirol Elkarteak, urtero egin izan duen bezela (COVID-19aren eraginez 2020ko eta 2021ko urteak kenduta), urpekaritzako bataioa antolatuko du. Abuztuaren 20an egingo da, 11:00-14:00ak bitartean.

Bataioak Arbustaingo arranplan izango dira, eta doan izango dira. Deialdia adin gorakoentzako bakarrik zuzenduta dago.

Urpekaritza gertuz ezagutzeko interesa duenak emaila besterik ez du bidali behar, olarrusub@gmail.com helbidera hain zuzen ere. Bertan, etorri behar duten kideen izena emango da. Bataio egunean bertan NANa eskatuko zaie adin aldetik nagusiak direla egiaztatzeko.

Disfrutatu ezazu zure lehen urpekaritza esperientzia!